Proposta għal deċiżjoni tal-Kunsill li temenda d-Deċiżjoni 2006/144/KE dwar il-linji gwida strateġiċi Komunitarji għall-iżvilupp rurali (perjodu ta' programmazzjoni 2007 sa 2013) {SEG(2008) 1885} {SEG(2008) 1886} /* KUMM/2008/0306 finali - CNS 2008/0106 */





[pic] | KUMMISSJONI TAL-KOMUNITAJIET EWROPEJ | Brussel 20.5.2008 KUMM(2008) 306 finali 2008/0103 (CNS) 2008/0104 (CNS) 2008/0105 (CNS) 2008/0106 (CNS) Proposta għal REGOLAMENT TAL-KUNSILL li jistabbilixxi regoli komuni għal skemi ta’ appoġġ dirett taħt il-politika agrikola komuni għall-bdiewa u li jistabbilixxi ċerti skemi ta' appoġġ għall-bdiewa Proposta għal REGOLAMENT TAL-KUNSILL dwar modifiki fil-politika agrikoli komuni bl-emenda tar-Regolamenti (KE) Nru 320/2006, (KE) Nru 1234/2007, (KE) Nru 3/2008 u (KE) Nru […]/2008 Proposta għal REGOLAMENT TAL-KUNSILL li jemenda r-Regolament (KE) Nru 1698/2005 dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) Proposta għal DEĊIŻJONI TAL-KUNSILL li temenda d-Deċiżjoni 2006/144/KE dwar il-linji gwida strateġiċi Komunitarji għall-iżvilupp rurali (perjodu ta' programmazzjoni 2007 sa 2013) (preżentata mill-Kummissjoni) {SEG(2008) 1885}{SEG(2008) 1886} MEMORANDUM TA’ SPJEGAZZJONI MIRI U GħANIJIET TAL-PROPOSTA L-għanijiet ewlenin stabbiliti għall-Komunikazzjoni tal-Kummissjoni "It-tħejjija għall-"Kontroll tas-Saħħa tar-riforma tal-PAK" ta' l-20 ta' Novembru 2007 kienu l-valutazzjoni ta' l-implimentazzjoni tar-riforma tal-PAK ta' l-2003, u l-introduzzjoni ta' l-aġġustamenti fil-proċess tar-riforma meqjusa bħala meħtieġa sabiex il-politika tkun aktar simplifikata, kif ukoll biex il-politika tkun tista' taħtaf l-opportunitajiet il-ġodda fis-suq u tkun ippreparata tiffaċċja sfidi ġodda bħat-tibdil fil-klima, il-ġestjoni ta' l-ilma u l-bijo-enerġija. Dawn l-aħħar xhur, wieħed mill-għanijiet imsemmija, dak li jinħatfu l-opportunitajiet tas-suq, ħa xejra ġdida kkaġunata miż-żieda qawwija tal-prezzijiet ta' ħafna komoditajiet agrikoli. Iż-żieda kostanti fil-prezz tagħhom tul l-2006 u l-ewwel semestru ta' l-2007 kienet diġà tat appoġġ lill-konklużjonijiet tal-Komunikazzjoni ta' Novembru, li kwalunkwe kontroll tal-provvista li jkun fadal fil-PAK (jiġifieri, kwoti tal-ħalib u s-serħan ta' l-artijiet) għandu jitneħħa. It-taħlita ta' fatturi li wasslu għal dawn l-iżviluppi u l-aħjar tweġiba li l-UE tista' tagħti għal dan l-iżvilupp huma indirizzati f'Komunikazzjoni tal-Kummissjoni separata. Iżda l-konklużjonijiet ewlenin tal-Komunikazzjoni ta' Novembru dwar il-Kontroll tas-Saħħa fir-rigward tar-riformi l-aktar riċenti tal-PAK għadhom validi. Dawn ir-riformi mmarkaw fażi ġdida f'dan il-proċess permezz tad-diżakkoppjar fl-2003 tal-maġġoranza tal-pagamenti diretti bl-Iskema ta' Pagament Uniku (SPS) għas-setturi ta' uċuħ, tal-laħam taċ-ċanga u tan-nagħaġ, u tal-ħalib u fl-2004 għaż-żejt taż-żebbuġa, il-qoton u t-tabakk. Bħala parti mir-riforma ta' l-2003, fl-2005 l-politika għall-Iżvilupp Rurali (RD) ssaħħet b'fondi addizzjonali u bir-riforma ta' l-istrumenti tal-politika tagħha. Fl-aħħar, il-proċess tar-riforma kompla bir-riformi fiz-zokkor (2006) u fil-frott u l-ħaxix u fis-settur ta' l-inbid (2007). Dawn ir-riformi jirriflettu t-trasferiment sinifikanti fl-orjentazzjoni tal-PAK, li llum tiflaħ aktar biex tkun tista' tilħaq l-għanijiet fundamentali tagħha. - L-appoġġ għall-produtturi issa huwa fil-biċċa l-kbira (90%) diżakkoppjat mid-deċiżjonijiet tal-produzzjoni, u b'hekk il-bdiewa fl-UE jitħallew jagħmlu l-għażliet tagħhom bħala tweġiba għas-sinjali tas-suq, u jiddependu fuq il-potenzjal tal-farm u fuq il-preferenzi tagħhom meta jadattaw għat-tibdil fl-ambjent ekonomiku tagħhom. Dan huwa l-mezz l-aktar effiċjenti kif jingħata appoġġ fuq id-dħul tal-farm. - Il-bidla minn appoġġ għall-prodott, li fil-biċċa l-kbira kien jitqies bħala kaġun wieħed tal-problemi tal-produzzjoni żejda tal-passat, u t-tnaqqis fil-prezzijiet ta' l-appoġġ ta' l-UE, ressqet l-agrikoltura ta' l-UE bil-wisq eqreb tas-swieq dinjin, billi tejbet il-bilanċi fis-suq u naqqset l-ispejjeż ta' l-istokkijiet ta' l-intervent jew ta' l-allokazzjoni taż-żejjed. - Ir-riżultati tal-proċess tar-riforma żiedu l-kompetittività ta' l-agrikoltua ta' l-UE, li, minkejja t-tnaqqis fis-sehem ta' l-UE fil-biċċa l-kbira tas-swieq tal-komoditajiet, saret l-akbar esportatur agrikolu, l-aktar ta' prodotti ta' kwalità għolja, filwaqt li baqgħet l-akbar importatur agrikolu tad-dinja u l-akbar suq għall-pajjiżi fi żvilupp. - Il-PAK qed tikkontribwixxi dejjem aktar għall-evitar tar-riskji tad-degradazzjoni ambjentali u għat-twassil ta' ħafna mill-oġġetti pubbliċi li s-soċjetajiet tagħna jistennew għaliex l-appoġġ għall-produttur issa jiddependi fuq ir-rispett ta' l-istandards dwar l-ambjent, is-sikurezza u l-kwalità ta' l-ikel u l-benessri ta' l-annimali permezz tal-kundizzjonalità . - Il-politika għall-iżvilupp rurali msaħħa tappoġġa l-ħarsien ta' l-ambjent u l-pajsaġġi rurali u toħloq tkabbir, impjiegi u innovazzjoni fiż-żoni rurali, b'mod speċjali dawk imbiegħda, spopolati jew dipendenti ħafna fuq il-biedja. L-iżviluppi msemmija jindikaw PAK li illum hija fundamentalment differenti minn dik tal-passat. Madankollu l-Komunikazzjoni "It-tħejjija għall-"Kontroll tas-Saħħa tar-riforma tal-PAK" issostni "iżda biex il-PAK tibqa' politika tal-preżent u tal-futur, għandha tkun tista' tevalwa l-istrumenti tagħha, biex teżamina jekk jaħdmux kif suppost, biex tidentifika kwalunkwe tibdil meħtieġ biex jiġu sodisfatti l-oġġettivi ddikjarati tagħha, u biex tkun tista' tadatta għal sfidi ġodda." F'konformità ma' l-indikazzjonijiet mogħtija fil-Komunikazzjoni, il-Kummissjoni ħejjiet proposti legali flimkien ma' rapport dwar il-valutazzjoni ta' l-impatt dwar il-Kontroll tas-Saħħa tal-PAK li jiġbor fih ir-riżultat ta' konsultazzjoni fuq firxa wiesgħa ta' dawk involuti u l-kontributi minn istituzzjonijiet oħra. Il-proposti legali huma relatati ma' tliet Regolamenti bażiċi: - Ir-Regolament tal-Kunsill (KE) Nru 1782/2003 tad-29 ta' Settembru 2003 li jistabbilixxi regoli komuni għal skemi ta' appoġġ dirett fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa, - Ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament dwar l-OKS Unika), - Ir-Regolament tal-Kunsill (KE) Nru 1698/2005 ta' l-20 ta' Settembru.2005 dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali. Dawn il-proposti, mingħajr ma jikkostitwixxu riforma fundamentali, jikkontribwixxu għall-żviluppi fil-ġejjieni tal-PAK li huma konsistenti ma' l-għan globali tal-Kummissjoni u mar-rekwiżiti tat-Trattati biex jippromwovu settur agrikolu sostenibbli u orjentat lejn is-suq. L-ISKEMA TA' PAGAMENT UNIKU (SPS) U L-ISKEMA TA’ PAGAMENT UNIKU GħALL-MEDDA (SAPS) Simplifikar Ir-regolamentazzjoni aħjar u s-simplifikar huma waħda mill-prijoritajiet politiċi tal-Kummissjoni għall-perjodu 2004-2009. Il-PAK qabdet it-triq l-aktar importanti għas-simplifikar bir-riforma tagħha ta' l-2003 billi ttrasferiet ħafna mill-pagamenti diretti għall-bdiewa fl-Iskema ta' Pagamenti Diretti u billi fl-2007 adottat l-Organizzazzjoni tas-Suq Komuni. Dwar l-SPS, l-esperjenza turi li din tat kontribut għat-tnaqqis fil-piżijiet amministrattivi, biex jiġi evitat kull infiq pubbliku mhux meħtieġ, għat-titjib fl-approvazzjoni tal-pubbliku fir-rigward tal-PAK u biex tittejjeb il-kompetittività fil-PAK. Madankollu, għad jistgħu jittieħdu passi lejn is-simplifikar, speċjalment fir-rigward tal-kundizzjonalità u fl-appoġġ eżistenti ta' l-akkoppjament parzjali. Il-kundizzjonalità Ir-riforma tal-PAK ta' l-2003 daħħlet il-kundizzjonalità fi ħdan il-pagament uniku għal kull farm. Dan ifisser li pagamenti bħal dawn huma soġġetti għal leġiżlazzjoni dwar l-ambjent, is-sikurezza fl-ikel u l-benessri ta' l-annimali, kif ukoll għaż-żamma tal-farm f'kundizzjonijiet agrikoli u ambjentali tajbin. Tqajmu problemi prattiċi fl-implimentazzjoni tal-kundizzjonalità min-naħa ta' l-Istati Membri, kif ukoll mill-Kummissjoni nnifisha permezz tal-verifiki tagħha għall-approvazzjoni tal-kontijiet. Dan wassal lill-Kummissjoni biex teżamina l-ambitu tal-kundizzjonalità sabiex tissimplifika u ttejjeb l-istrateġiji tagħha. B'mod partikolari, il-proposti jimmiraw għat-tneħħija ta' ċerti Rekwiżiti Statutorji Obbligatorji meqjusa bħala mhux rilevanti jew inkella marbutin mar-reponsabbiltà tal-bidwi, u li jdaħħlu rekwiżiti ta' Kundizzjonijiet Ambjentali Agrikoli Tajbin li jżommu l-benefiċċji ambjentali minn artijiet imserrħa u jindirizzaw il-kwistjonijiet tal-ġestjoni ta' l-ilma. Appoġġ parzjalment akkoppjat Fir-riforma tal-PAK ta’ l-2003, xi Stati Membri kienu qiesu li d-diżakkoppjar totali jista' jwassal għal diversi riskji bħall-abbandun tal-produzzjoni, in-nuqqas ta' forniment ta' materja prima għall-industriji ta' l-ipproċessar, jew għal problemi soċjali u ambjentali f'żoni li għandhom ftit alternattivi ekonomiċi. Din kienet ir-raġuni għaliex ġie deċiż li f'xi setturi jinżammu ċerti livelli ta' appoġġ akkoppjat . L-esperjenza tad-diżakkopjar turi li b'mod ġenerali din l-azzjoni ma ġabitx tibdiliet drammatiċi fl-istuttura tal-produzzjoni fil-livell ta' l-UE u li wassal biex il-bdiewa pproduċew dak li jitlob s-suq b'mod aktar sostenibbli. Wieħed għandu jisħaq ukoll li meta ż-żewġ sistemi nżammu parallel (appoġġ akkoppjat u diżakkoppjat) dan ma għenx fis-simplifikar għal amministrazzjonijiet nazzjonali u reġjonali fl-Istati Membri. Minħabba dan, huwa propost li jiġu allinjati mal-prinċipji tar-riforma tal-PAK 2003 billi jitneħħa l-appoġġ akkoppjat li fadal u jiġi trasferit fl-Iskema ta' Pagament Uniku. Madankollu, issir eċċezzjoni fir-rigward tal-primjums fuq il-baqar li jreddgħu, in-nagħaġ u l-laħam tal-mogħoż. F'dawn il-każijiet huwa propost li l-Istati Membri jitħallew iżommu l-appoġġ akkoppjat (kif jeżisti bħalissa) sabiex isostnu l-attività ekonomika f'żoni fejn hemm ftit alternattivi ekonomiċi jekk xejn. Kwistjonijiet oħra relatati mas-simplifikar Il-proposta tinkludi wkoll miżuri oħra ffokati fuq il-forniment ta' aktar simplifikar fl-SPS. B'mod partikolari, żdiedet aktar il-flessibbiltà fl-użu tar-riżerva nazzjonali u fit-trasferiment ta' drittijiet ta' pagament, fl-għażla tal-modifika tad-drittijiet u tad-dati tal-pagament. Hemm proposta wkoll it-tneħħija tad-drittijiet għall-artijiet imserrħa. Lejn rata aktar fissa ta' appoġġ diżakkoppjat Ir-riforma ta' l-2003 daħħlet l-appoġġ diżakkoppjat għall-farms bħala l-element ewlieni tal-PAK. L-għan ewlieni kien il-forniment ta' sistema ta' pagament dirett li tippermetti li l-bdiewa jkunu aktar orjentati lejn is-suq, b'mod kemm jista jkun sempliċi mil-lat amministrattiv u li jkun kompatibbli mad-WTO. L-Istati Membri ngħataw żewġ mudelli bażiċi għall-implimentazzjoni ta' l-iskema: dak storiku u reġjonali: - il-mudell storiku: skond dan il-mudell id-drittijiet għall-pagamenti jiġu bbażati fuq ammonti ta' referenza storiċi u individwali għal kull bidwi: - il-mudell reġjonali: f'dan il-mudell id-drittijiet għall-pagamenti b'rata fissa jiġu bbażati fuq ammonti li jirċievu l-bdiewa f'reġjun tul il-perjodu ta' referenza. Il-leġiżlazzjoni preżenti ma tippermettix lill-Istati Membri jbiddlu d-deċiżjoni tagħhom fir-rigward ta' l-implimentazzjoni tal-mudell SPS. Madankollu l-esperjenza turi li ċerti aġġustamenti fl-iskemi eżistenti huma meħtieġa jew mixtieqa. Per eżempju, se jkun diffiċli fil-ġejjieni biex jiġu ġġustifikati d-differenzi fil-livelli ta' l-appoġġ li jirriżultaw mill-implimentazzjoni tal-mudell storiku għaliex il-perjodi ta' referenza jkunu aktar mbiegħda. Min-naħa l-oħra, il-mudell reġjonali jipprovdi appoġġ aktar ekwu għall-bdiewa minkejja ċertu tqassim mill-ġdid ta' l-appoġġ. Din hija r-raġuni għaliex il-Kummissjoni pproponiet li l-Istati Membri jitħallew jaġġustaw il-mudell SPS tagħhom billi jimxu gradwalment lejn rati aktar fissi skond kull dritt sabiex l-SPS isir aktar effettiv, effiċjenti u sempliċi. B'mod parallel, il-proposti jinkludu sensiela ta' miżuri ta' simplifikar fl-implimentazjzoni ta' l-SPS. L-estensjoni ta' l-SAPS L-Iskema ta' Pagament Uniku għall-Medda ġiet introdotta bħala l-ewwel pass qabel l-inklużjoni fl-SPS ta' l-Istati Membri li mill-1 ta' Mejju 2004 ssieħbu fl-UE sabiex jjumu jistgħu jaġġornaw rwieħhom fir-rigward ta' l-UE minħabba s-sitwazzjoni agrikola speċifika tagħhom. Bħala sistema ta' tranżizzjoni, l-SAPS ġiet imfassla biex tgħin l-integrazzjoni ta' l-UE-10 u l-UE-2 b'mod faċli, minħabba d-differenzi bil-ħafna sinifikanti bejn il-livell ta' l-ekonomiji ġenerali u rurali tagħhom u dawk fl-UE-15. L-Istati Membri li japplikaw l-SAPS fl-2011 kellhom jittrasferixxu fl-SPS kellhom jittrasferixxu fl-SPS fl-2011 (fl-2012 fil-każ tal-Bulgarija u r-Rumanija). Jidher xieraq li dawn l-Istati Membri jitħallew jestendu l-SAPS sa l-2013. Din l-għażla hija konformi mad-deċiżjoni li ttieħdet għall-Istati Membri ta' l-UE-15 għaliex jistgħu jirrevedu l-implimentazzjoni tagħhom ta' l-SPS u jagħżlu jimxu lejn mudell b'rata aktar fissa. L-Artikolu 69 irrevedut tar-Regolament (KE) Nru 1782/2003 Abbażi ta' l-Artikolu 69 tar-Regolament (KE) Nru 1782/2003 dwar skemi ta' appoġġ dirett għall-bdiewa, l-Istati Membri li japplikaw l-SPS jistgħu jżommu skond is-settur sa 10% tal-limiti massimi tal-baġits nazzjonali tagħhom għal pagamenti diretti fis-settur konċernat ma' miżuri dwar il-protezzjoni jew għat-titjib ta' l-ambjent jew it-titjib fil-kwalità u l-kummerċjalizzazzjoni ta' prodotti agrikoli. Biex ikun hemm aktar flessibbiltà għat-tweġibiet ta' l-Istati Membri fir-rigward tal-ħtiġijiet li joriġinaw mill-orjentazzjoni globali tal-PAK, qed jiġi propost li l-ambitu ta' l-Artikolu 69 jitwessa': - titneħħa l-limitazzjoni li t-tnaqqis lineari jittieħed minn u jibqa' fl-istess settur; - jiġu koperti miżuri li jindirizzaw l-iżvantaġġi għall-bdiewa f'ċerti reġjuni li jispeċjalizzaw fis-setturi tal-ħalib u tar-ross kif ukoll tal-laħam taċ-ċanga, tan-nagħaġ u tal-mogħoż; - jippermetti wkoll il-possibbiltà li l-ammonti miżmuma jintużaw għaż-żieda fid-drittijiet ta' artijiet soġġetti għal programmi ta' ristrutturar u/jew ta' żvilupp; - taħt ċerti kundizzjonijiet jiġi pprovdut ukoll appoġġ għal ċerti miżuri tal-ġestjoni tar-riskju – skemi ta' l-assigurazzjoni fuq l-uċuħ għal diżastri u fondi reċiproki għall-mard ta' l-annimali; - miżuri, li ma jilħqux b'ċertezza l-kundizzjonijiet tal-Kaxxa Ħadra tad-WTO, għandhom ikunu limitati għal 2.5% tal-livelli massimi; - fl-aħħarnett, l-Istati Membri li japplikaw l-SAPS jitħallew ukoll japplikaw din id-dispożizzjoni. Il-modulazzjoni Il-modulazzjoni hija mezz ta' trasferiment baġitarju li permezz tiegħu jiġi applikat tnaqqis perċentwali għal pagamenti diretti lill-bdiewa (Il-Pilastru I) u r-riżorsi baġitarji rilaxxati jitqassmu mill-ġdid għall-miżuri ta' l-iżvilupp rurali (Il-Pilastru II). Fi ħdan ir-Riforma ta' l-2003, ġiet miftiehma l-modulazzjoni obbligatorja għall-Istati Membri kollha ta' l-UE-15 li bdiet fl-2005 b'rata ta' 3% u żdiedet għal 4% fl-2006 u għal 5% mill-2007 'l hemm. Ġiet intorodotta wkoll frankiġja ta' EUR 5 000, li 'l isfel minnha ma seta' jiġi applikat l-ebda tnaqqis. Il-Komunikazzjoni "It-tħejjija għall-"Kontroll tas-Saħħa tar-riforma tal-PAK" tidentifika għadd ta' sfidi li l-PAK qed taffaċċja kemm ta' bħalissa kif ukoll dawk ġodda, bħat-tibdil fil-klima, il-bijoenerġija, il-ġestjoni ta' l-ilma u l-bijodiversità u tqis li l-politika RD bħal waħda mill-istrumenti li joffri possibbiltajiet għall-ġestjoni ta' dawn it-tibdiliet. Il-miżuri disponibbli taħt l-RD diġà qed joffru diversi alternattivi sabiex dawn l-isfidi jiġu indirizzati u l-Istati Membri diġà inkludew miżuri relatati fil-Programmi RD tagħhom għall-perjodu 2007-2013. Madankollu, l-ewwel esperjenzi ta' l-użu finanzjarju tar-riżorsi RD fl-2007 jissuġġerixxu li l-Istati Membri għandhom ħtiġijiet baġitarji li jmorru lil hinn mill-possibbiltajiet finanzjarji tagħhom. Sabiex l-Istati Membri jkunu jistgħu, permezz ta' sensiela ta' miżuri proposti taħt l-RD, jappoġġaw il-ħtiġijiet dejjem jiżdiedu tagħhom relatati ma' l-sfidi ġodda, huwa propost li l-modulazzjoni obbligatorja tiżdied bi 8% u li jiżdied element progressiv addizzjonali taħt sistema ġdida bbażata fuq il-prinċipji li ġejjin: - id-dħul ġdid kollu mill-modulazzjoni jibqa' ġewwa l-Istat Membru li jiġġenerah; - fl-UE-15, il-modulazzjoni bażika, l-applikazzjoni ta' pagamenti kollha li jaqbżu l-EUR 5 000, tiżdied b'2% kull sena mill-2009 'l quddiem sakemm tilħaq 8% addizzjonali (minbarra l-5% ta' bħalissa) fl-2012; - jiddaħħal element progressiv; li permezz tiegħu pagamenti jitnaqqsu b'firxiet ta' porzjonijiet addizzjonali ta' 3% li jsegwu wara xulxin u tiġi proposta sistema ġdida għall-ġestjoni finanzjarja ta' għajnuniet diretti, li tistabbilixxi limiti massimi netti globali għal kull Stat Membru; - It-tabella hawn taħt turi l-perċentwali tal-modulazzjoni totali li għandhom jiġu applikati (dawk eżistenti u addizzjonali, rispettivament): Il-Limiti | 2009 | 2010 | 2011 | 2012 | minn 1 sa 5 000 | 0 | 0 | 0 | 0 | minn 1 sa 99 999 | 5% + 2% | 5% + 4% | 5% + 6% | 5% + 8% | minn 100,000 sa 199 999 | 5% + 5% | 5% + 7% | 5% + 9% | 5% + 11% | minn 200 000 sa 299 999 | 5% + 8% | 5% + 10% | 5% + 12% | 5% + 14% | 'l fuq minn 300 000 | 5% + 11% | 5% + 13% | 5% + 15% | 5% + 17% | - L-UE-10 wkoll isiru eliġibbli għall-modulazzjoni fl-2012, b'rata ta' bażi ta' 3% (minflok ta' 13%). Jiġu eżentati l-Bulgarija u r-Rumanija, fir-rigward tad-dħul f'fażijiet tal-pagamenti diretti. Limitazzjonijiet ta' pagamenti 46,6% tal-benefiċjarji tal-pagamenti diretti totali fl-UE-25 jirċievu anqas minn EUR 500. Din iċ-ċifra tinkludi essenzjalment il-bdiewa ż-żgħar, iżda f'ċerti Stati Membri tista' tinkludi wkoll il-benefiċjarji li l-valur tal-pagament tagħhom ikun inqas mill-ispiża amministrattiva tal-ġestjoni tagħha. Sabiex jiġu ssimplifikati u mnaqqsa l-ispejjeż ta' l-amministrazzjoni tal-pagamenti diretti, qed jiġi propost li l-Istati Membri jew japplikaw ammont minimu ta' pagamenti ta' EUR 250 jew inkella japplikaw daqs minimu ta' medda eliġibbli għal kull stabbiliment agrikolu ta' talanqas ettaru jew inkella japplikaw it-tnejn li huma. Madankollu, qed issir dispożizzjoni speċjali għal dawk l-Istati Membri li s-settur agrikolu tagħhom jikkonsisti minn azjendi żgħar ħafna. L-OKS (L-ORGANIZAZZJONI KOMUNI TAS-SUQ) UNIKA Il-mekkaniżmi ta' l-interventi fis-suq Abbażi ta' analiżi, il-Kummissjoni kkonkludiet li l-kontroll tal-forniment tas-suq ma għandux iservi biex titnaqqas il-kapaċità tal-bdiewa ta' l-UE li jirrispondu għas-sinjali tas-suq iżda għandu jinbidel f'xibka ta' sikurezza. Biex dan isir, qed jiġu proposti s-simplifikar u l-armonizzazzjoni tad-dispożizzjonijiet ta' bħalissa dwar l-intervent pubbliku permezz ta' l-estensjoni ta' sistema ta' sejħa għal offerti. Fis-settur taċ-ċereali, qed tiġi proposta l-introduzzjoni ta' sejħiet għal offerti għall-qamħ tal-ħobż, filwaqt li għall-qmuħ ta' l-għalf, għandu japplika l-istess mudell bħal tal-qamħirrun (it-tnaqqis tal-limitu massimu kwantitattiv għal żero). Għall-qamħ durum, wara li jkunu tqiesu l-kundizzjonijiet fis-suq kif mistennija, qed tiġi proposta t-tneħħija ta' l-intervent. Għall-istess raġunijiet, għar-ross u għal-laħam tal-majjal qed jiġi propost ukoll li jitneħħa l-intervent. Japplikaw ukoll id-dispożizzjonijiet fir-rigward ta' sejħiet għall-offerti għall-butir u għat-trab tal-ħalib xkumat. Tneħħija tas-serħan ta' l-artijiet Fuq il-bażi tal-qagħda tal-prospettiva dwar is-suq u l-implimentazzjoni ta' l-SPS, qed tiġi proposta t-tneħħija tas-serħan ta' l-artijiet bħala strument ta' kontroll tal-provvista. Madankollu, bil-proposti għall-kundizzjonalità u l-RD, l-Istati Membri qed jingħataw l-għodod xierqa biex jiżguraw li l-benefiċċji ambjentali tas-serħan ta' l-artijiet ta' bħalissa jkunu jistgħu jinżammu. Tranżizzjoni sa tmiem il-kwoti fuq il-ħalib Fl-1984, iddaħħlu l-kwoti bħala reazzjoni għall-produzzjoni żejda. Il-qagħda preżenti tal-prospettiva dwar is-suq tindika li l-kundizzjonijiet li għalihom fl-1984 ddaħħlu l-kwoti fuq il-ħalib ma għadhomx rilevanti. Peress li l-kwoti fuq il-ħalib jispiċċaw fl-2015, huwa xieraq li wara l-2015 is-settur ikollu għajnuna permezz ta' miżuri tranżizzjonali gradwali għall-adattament għal suq mingħajr kwoti. Qed jiġi propost żieda annwali gradwali li tippermetti li s-settur tal-ħalib ma jiħux sabta kbira wara t-tmiem tal-kwoti. F'termini ġenerali, huwa mistenni li l-fażi tat-tneħħija tal-kwoti fuq il-ħalib ser tespandi l-produzzjoni, tnaqqas il-prezzijiet u żżid il-kompetittività tas-settur. Fl-istess ħin, hemm ċerti reġjuni, speċjalment iżda mhux esklussivament ir-reġjuni tal-muntanji, li huma mistennija li jaffaċċaw diffikultajiet fiż-żamma ta' livell minimu tal-produzzjoni. Dawn il-problemi jistgħu jiġu indirizzati bl-applikazzjoni ta' miżuri speċifiċi permezz ta' l-Artikolu 68 tar-Regolament dwar l-iskemi ta' appoġġ dirett. Għajnuniet speċifiċi għas-settur tal-ħalib Qed tiġi proposta t-tneħħija ta' l-għajnuna għall-ħżin privat ta' ġobon u l-għajnuna għad-disponiment ta' butir, għaġina u ġelati u għall-konsum dirett. Dawn l-iskemi m'għadhomx meħtieġa għall-appoġġ tas-suq u għalhekk għandhom jitneħħew. Għal prodotti oħrajn bħall-għajnuna għall-ħżin privat ta' butir, trab tal-ħalib xkumat, ikel għall-għalf u l-għajnuna għal produzzjoni tal-każeina, li għaliha hemm provvediment ta' għajnuna obbligatorja fir-regolament preżenti, ġie propost li ma jkunx obbligatorju għall-Kummissjoni biex tiddeċiedi jekk appoġġ bħal dan għandux jiġi applikat fis-sitwazzjonijiet tas-suq li jirrikjedu hekk. Skemi oħra ta' appoġġ Għal sensiela ta' skemi żgħar ta' appoġġ, qed jiġi propost li dawn jiġu diżakkoppjati u trasferiti fl-SPS għaliex b'hekk jiġu ssimplifikati u jikkontribwixxu għat-titjib fil-kompetittività. Għall-qanneb, l-uċuħ ta' proteina, u l-ġewż it-tranżizzjoni għall-SPS tista' sseħħ mingħajr perjodu ta' tranżizzjoni. Għar-ross, l-għalf imnixxef, il-patata tal-lamtu u l-kittien tal-fibri twal, qed jiġi propost perjodu ta' tranżizzjoni għat-trasferiment lejn id-diżakkoppjar sħiħ sabiex jgħin lill-bdiewa u lill-industriji ta' l-ipproċessar jadattaw b'mod gradwali għall-iskema ta' l-appoġġ il-ġdid. Qed jiġi propost ukoll it-tneħħija ta' l-iskema ta' prodotti tar-raba' għall-enerġija bbażata fuq domanda qawwija ħafna għall-bijoenerġija. SFIDI ġODDA U L-POLITIKA GħALL-IżVILUPP RURALI Bil-limitu massimu għall-baġit globali tal-PAK stabbilit sa l-2013, finanzjament addizzjonali għall-iżvilupp rurali jista' jinkiseb biss permezz ta' żieda fil-modulazzjoni obbligatorja. Il-finanzjament addizzjonali huwa meħtieġ sabiex isaħħaħ l-isforzi fir-rigward tal-prijoritajiet ta' l-UE fil-qasam tat-tibdil fil-klima, ta' l-enerġija li tiġġedded, il-ġestjoni ta' l-ilma u l-bijodiversità. - Il-klima u l-enerġija telgħu fil-quċċata ta' l-aġenda, għaliex l-UE qabdet it-tmun f'idejha biex tinbena ekonomija globali b'emissjonijiet baxxi tal-karbonju. F'Marzu 2007, il-mexxejja ta' l-UE awtorizzaw proposti tal-Kummissjoni sabiex l-emissjonijiet tas-CO2 jitnaqqsu b'talanqas 20% sa l-2020 (30% jekk jigu miftiehma miri globali) u biex tiġi stabbilita mira obbligatorja ta' 20% għall-użu ta’ l-għejun ta' l-enerġija li jiġġeddu, inkluż sehem ta' 10% tal-bijofjuwils fil-konsum tal-petrol u tad-diżil. L-agrikoltura u l-forsetrija jistgħu jagħtu kontribut importanti fil-forniment ta' stokkijiet ta' għalf għall-bijoenerġija, għas-separazzjoni tal-karbonju u għal aktar tnaqqis fl-emissjonijiet GHG. - L-għanijiet ta' l-UE fir-rigward tal-politika ta' l-ilma huma stabbiliti fid-Direttiva Kwadru dwar l-Ilma, li se tibda tilħaq l-implimentazzjoni sħiħa fil-perjodu 2010–2012. L-agrikoltura u l-forestrija bħala l-utenti prinċipali ta' l-ilma u tar-riżorsi ta' l-ilma għandhom rwol kbir fil-ġestjoni sostenibbli ta' l-ilma kemm f'termini ta' kwantità kif ukoll ta' kwalità. Il-ġestjoni ta' l-ilma se tkun parti dejjem aktar importanti fl-istrateġija ta' adattament biex jiġi trattat it-tibdil fil-klima li diġà ma jistax jiġi evitat. - L-Istati Membri ntrabtu li sa l-2010 iwaqqfu t-tnaqqis fil-bijodiversità, mira li aktar ma jgħaddi ż-żmien aktar jidher li mhix se tintlaħaq. Parti kbira tal-bijodiversità ta' l-Ewropa tiddependi mill-agrikoltura u l-forestrija u se jkollhom jissaħħu l-isforzi għall-protezzjoni tal-bijodiversità, partikolarment fid-dawl ta' l-effetti negattivi mistennija minħabba tibdil fil-klima u d-domanda dejjem tiżdied għall-ilma . L-Istati Membri huma mħeġġa jagħmlu użu sħiħ mill-finanzjament addizzjonali disponibbli għall-perjodu 2010-2013 u biex jadattaw l-istrateġiji u l programmi tagħhom skond dan. B'mod partikolari l-appoġġ għal investimenti taħt l-assi 1 jista' jiġi mmirat għall-enerġija, l-ilma u għal makkinarju u tagħmir ieħor li jiffrankaw l-enerġija u għall-produzzjoni ta' (stokkijiet ta' għalf għal) enerġija li tiġġedded għall-użu kemm fil-farms kif ukoll barra mill-farms. Taħt l-assi 2 il-miżura agroambjentali u l-miżuri dwar il-forestrija jistgħu jintużaw speċjalment għall-bijodiversità, għall-ġestjoni ta' l-ilma u għall-azzjonijiet ta' mitigazzjoni tat-tibdil fil-klima. Taħt l-assi 3 u 4 jistgħu jiġu appoġġjati l-proġetti ta' l-enerġija li tiġġedded fuq skala lokali. F'dan il-kuntest is-Seba' Programm Kwadru dwar ir-Riċerka se jikkontribwixxi lejn l-indirizzar ta' sfidi ġodda u sabiex jingħata appoġġ siewi għal innovazzjonijiet fis-settur tal-biedja kif ukoll sabiex jiġu mmirati l-politiki. L-IMPATT BAġITARJU Sa mir-riforma tal-PAK ta' l-2003 u b’seħħ mis-sena baġitarja ta' l-2007, il-PAK fiha nnifisha għandha mekkaniżmu ta' dixxiplina finanzjarja fil-każ li n-nefqa mistennija tissogra li taqbeż il-limitu massimu finanzjarju għall-infiq fis-suq u għal għajnuniet diretti. Il-proposta ma tbiddel xejn mill-prinċipji stabbiliti bir-riforma ta' l-2003 u kif ġew emendati bl-adeżjoni ta' l-UE-12 fir-rigward ta' l-applikazzjoni ta' dan il-mekkaniżmu. Il-biċċa l-kbira ta' l-appoġġ għall-PAK issa hija stabbilita u l-prospettiva fis-suq tjiebet b'mod sinifikanti mill-2003. Bħala riżultat, ir-riskju li d-dixxiplina finanzjarja tiġi applikata (i.e. tnaqqis f'għajnuniet diretti) naqas meta mqabbel ma’ dak li kien mistenni. Proposti għall-modulazzjoni fl-Iskema ta' Pagament Uniku u fl-Iżvilupp Rurali huma newtrali kif imfassla fir-rigward tal-baġit ta' l-UE, għaliex huwa trasferiment obbligatorju sempliċi bejn it-tieni u l-ewwel pilastru tal-PAK. Għall-baġit nazzjonali l-modulazzjoni msaħħa tista' twassal għal nefqa nazzjonali addizzjonali fid-dawl tal-kofinanzjament meħtieġ mill-Iżvilupp Rurali. Dan ifisser li ċerti Stati Membri għandhom ir-responsabbiltà li jirritornaw għal-livell (ogħla) ta' l-infiq nazzjonali previst oriġinarjament qabel id-deċiżjoni dwar il-Qafas Finanzjarju 2007–2013 Fir-rigward tat-trasferiment ta' miżuri fl-Iskema ta' Pagament Uniku jista' jkun hemm konsegwenzi finanzjarji moderati għall-baġit ta' l-UE, iżda l-biċċa l-kbira tat-trasferimenti huma wkoll newtrali għall-finijiet tal-baġit. Fir-rigward tal-miżuri tas-suq, iż-żieda ta' dan l-aħħar fil-prezzijiet dinjin waslet għal titjib ċar fil-prospettivi dwar dak li kien mistenni meta ġiet deċiża r-riforma ta' l-2003. Minn dak iż-żmien, ir-riforma ta' l-intervent għall-qamħirrun solviet parti mill-problemi mistennija qabel fis-suq taċ-ċereali, u l-proposti preżenti dwar l-intervent għaċ-ċereali jtejbu s-sitwazzjoni. Xi nefqa addizzjonali lejn it-tmiem tal-qafas finanzjarju preżenti hija relattivament żgħira. Fis-settur tal-ħalib l-impatt huwa wieħed marbut aktar ma' meta se jsir l-infiq (qabel jew wara l-2013). L-iskadenza tal-kwota tal-ħalib se ġġib pressjoni addizzjonali taħt l-għażliet kollha fis-settur tal-butir. Din il-proposta, billi tniedi proċess gradwali tat-tneħħija ta' kwota, globalment hija ta' aktar benefiċċju mhux biss għas-settur, iżda wkoll għall-iżviluppi fit-tul tal-PAK. Madankollu, ma tistax tiġi eskluża l-ħtieġa għal ċerta nefqa limitata addizzjonali fuq l-esportazzjonijiet tal-butir. Jekk dan iseħħ jiddependi fuq fatturi li bħalissa ma humiex magħrufa (il-Ftehim DDA, żviluppi fis-suq madwar id-dinja). Għaldaqstant dawn il-proposti jinkludu klawżola ta' reviżjoni fl-2012 li tippermetti li jiġu vvalutati żviluppi fis-swieq tal-ħalib sabiex jiġi determinati jekk se jenħtieġux miżuri addizzjonali għall-prevenzjoni ta' kwalunkwe żieda fil-baġit. Huwa previst l-iffrankar fl-ispejjeż bħala konsegwenza tat-tneħħija tal-miżuri eżistenti. Madankollu, l-akbar effett li se jkun hemm fuq il-baġit biex il-kwota tal-ħalib ma tiħux sabta kbira huwa t-telf ta' dħul baġitarju minħabba t-tnaqqis previst fl-imposta fuq il-ħalib. 2008/0103 (CNS) Proposta għal REGOLAMENT TAL-KUNSILL li jistabbilixxi regoli komuni għal skemi ta’ appoġġ dirett taħt il-politika agrikola komuni għall-bdiewa u li jistabbilixxi ċerti skemi ta' appoġġ għall-bdiewa IL-KUNSILL TA' L-UNJONI EWROPEA, Wara li kkunsidra t-Trattat li jistabilixxi il-Komunitajiet Ewropej, u b’mod partikolari l-Artikoli 36, 37 u 299(2) tiegħu, Wara li kkunsidra l-Att ta' l-Adeżjoni tal-Greċja, u b'mod partikolari l-paragrafu 6 tal-Protokoll Nru 4 tiegħu dwar il-qoton[1], Wara li kkunsidra l-proposta mill-Kummissjoni[2], Wara li kkunsidra l-opinjoni tal-Parlament Ewropew[3], Wara li kkunsidra l-opinjoni tal-Kumitat Ekonomiku u Soċjali Ewropew[4], Wara li kkunsidra l-opinjoni tal-Kumitat tar-Reġjuni[5], Billi: 1. L-esperjenza ta' wara l-implimentazzjoni tar-Regolament tal-Kunsill (KE) Nru 1782/2003 tad-29 ta' Settembru 2003 li jistabbilixxi regoli komuni għal skemi diretti ta’ appoġġ [skemi ta' appoġġ dirett] fi ħdan il-politika agrikola komuni u li jistabbilixxi ċerti skemi ta' appoġġ għall-bdiewa u li jemenda r-Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) Nru 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KEE) Nru 2358/71 u (KE) Nru 2529/2001, turi li jeħtieġ ċerti elementi tal-mekkaniżmu ta' l-appoġġ jiġu aġġustati.[6] B'mod partikolari, id-diżakkoppjar ta' l-appoġġ dirett għandu jiġi estiż u l-funzjonament ta' l-Iskema ta' Pagament Uniku għandu jiġi ssimplifikat. Għandu jiġi osservat ukoll li r-Regolament (KE) Nru 1782/2003 ġie mmodifikat sostanzjalment mid-dħul fis-seħħ tiegħu. Fid-dawl ta' dawn l-iżviluppi u fl-interess taċ-ċarezza dan għandu jitħassar u jiġi sostitwit b'Regolament ġdid. 2. Ir-Regolament (KE) Nr 1782/2003 stabbilixxa l-prinċipju li l-bdiewa li ma jikkonformawx ma' ċerti rekwiżiti fl-oqsma tas-saħħa tal-pubbliku, ta’ l-annimali u tal-pjanti, u l-ambjent u l-benessri ta' l-annimali għandhom ikunu soġġetti għal tnaqqis ta' jew l-esklużjoni minn appoġġ dirett. Din is-sistema ta' «kundizzjonalità» tifforma parti integrali mill-appoġġ Komunitarju taħt il-pagamenti diretti u għalhekk għandha tinżamm. Madankollu, l-esperjenza turi li għadd ta' rekwiżiti fl-ambitu tal-kundizzjonalità m'humiex rilevanti biżżejjed għall-attività fl-art agrikola jew inkella jikkonċernaw aktar l-awtoritajiet nazzjonali milli l-bdiewa. Għaldaqstant huwa xieraq li l-ambitu tal-kundizzjonalità jiġi aġġornat. 3. Barra minn hekk, biex jiġi evitat l-abbandun ta' art agrikola u jiġi żgurat li din tinżamm f'kundizzjoni agrikola u ambjentali tajba, ir-Regolament (KE) Nru 1782/2003 stabbilixxa qafas Komunitarju li fih l-Istati Membri jadottaw ‘standards’ wara li jikkunsidraw il-karatteristiċi speċifiċi taż-żona konċernata, inklużi l-ħamrija u l-kundizzjonijiet klimatiċi, sistemi eżistenti ta’ biedja (użu ta’ l-art, newba ta’ l-uċuh tar-raba’ (‘crop rotation’), prattiċi tal-farms) u strutturi tal-farms. It-tneħħija tas-serħan ta' l-artijiet fi ħdan l-iskema ta' pagament uniku tista' f'ċerti każijiet ikollha effetti negattivi għall-ambjent, b'mod partikolari fir-rigward ta' ċerti karatteristiċi ta' pajsaġġ. Għaldaqstant huwa xieraq, fejn ikun adegwat, li d-dispożizzjonijiet Komunitarji eżistenti li għandhom fil-mira tagħhom il-protezzjoni tal-karatteristiċi speċifikati ta' pajsaġġ jiġu msaħħa. 4. Il-protezzjoni u l-ġestjoni ta' l-ilma fil-kuntest ta' l-attività agrikola f'ċerti nħawi qed issir problema dejjem tikber. Huwa għalhekk xieraq li jissaħħaħ ukoll il-qafas Komunitarju eżistenti dwar il-kundizzjoni agrikola u ambjentali tajba bil-għan li l-ilma jiġi mħares kontra t-tniġġis u t-tnixxija filwaqt li jiġi amministrat l-użu ta' l-ilma. 5. Billi l-mergħa permanenti għandha effett ambjentali pożittiv, huwa xieraq li jiġu applikati miżuri biex jinkoraġġixxu ż-żamma ta' mergħat permanenti eżistenti biex tiġi evitata konverżjoni massiva f'art li tinħarat. 6. Biex jinkiseb bilanċ aħjar bejn l-għodod ta' politika mfassla biex jippromovu l-agrikoltura sostenibbli u dawk intenzjonati biex jippromovu l-iżvilupp rurali, ġiet introdotta sistema ta' tnaqqis progressiv fil-pagamenti diretti (“il-modulazzjoni”) permezz tar-Regolament (KE) Nru 1782/2003. Din is-sistema għandha tinżamm inkluż l-eżenzjoni mill-applikazzjoni tagħha ta' pagamenti sa EUR 5 000. 7. L-iffrankar fl-ispejjeż li jsir permezz tal-mekkaniżmu tal-modulazzjoni li ddaħħal bir-Regolament (KE) Nru 1782/2003 jintuża għall-finanzjament ta' miżuri taħt il-politika għall-iżvilupp rurali. Sa mill-adozzjoni ta' dan ir-Regolament is-settur agrikolu kellu jiffaċċja għadd ta' sfidi ġodda u impenjattivi bħat-tibdil fil-klima, l-importanza dejjem tiżdied tal-bijoenerġija, kif ukoll il-ħtieġa għal ġestjoni aħjar ta' l-ilma u għal protezzjoni aktar effettiva tal-bijodiversità. Il-Komunità Ewropea, bħala parti kontraenti għall-Protokoll ta' Kyoto[7], ġiet mitluba tadatta l-politiki tagħha fid-dawl tal-kunsiderazzjonijiet dwar it-tibdil fil-klima. Barra minn hekk, wara l-problemi serji li nqalgħu marbuta mas-skarzezza ta' l-ilma u n-nixfa, jeħtieġ li l-kwistjonijiet dwar il-ġestjoni ta' l-ilma jerġgħu jiġi indirizzati[8]. Il-protezzjoni tal-bijodiversità għadha sfida kbira u filwaqt li sar progress importanti, il-ksib tal-mira għall-bijodiversità tal-Komunità Ewropea għall-2010 se jirrikjedi sforzi addizzjonali[9]. Il-Komunità tirrikonoxxi l-ħtieġa li dawn l-isfidi ġodda jiġu ttrattati fil-qafas tal-politiki tagħha. Fil-qasam ta' l-agrikoltura, strumenti tajbin biex dawn jiġu indirizzati huma l-programmi għall-iżvilupp rurali adottati taħt ir-Regolament tal-Kunsill (KE Nru 1698/2006 ta' l-20 ta' Settembru 2005 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR)[10]. Sabiex l-Istati Membri jkunu jistgħu jirrevedu l-programmi għall-iżvilupp rurali tagħhom skond dan mingħajr ma jiġu mitluba jnaqqsu l-attivitajiet ta' l-iżvilupp rurali ta' bħalissa f'oqsma oħra, jeħtieġ li jkun hemm id-disponibbiltà ta' finanzjament addizzjonali. Madankollu l-perspettivi finanzjarji għall-perjodu 2007 sa 2013 ma jipprovdux għal mezzi finanzjarji għar-rinfurzar tal-politika Komunitarja għall-iżvilupp rurali kif meħtieġ. F'dawn iċ-ċirkostanzi huwa xieraq li parti kbira tar-riżorsi finanzjarji meħtieġa jiġu mobilizzati għal żieda gradwali fit-tnaqqis tal-pagamenti diretti permezz tal-modulazzjoni. 8. It-tqassim ta' appoġġ dirett ta' dħul fost il-bdiewa huwa kkaratterizzat bl-allokazzjoni ta' sehem kbir ta' pagamenti lil għadd pjuttost limitat ta' benefiċjarji kbar. Huwa ċar li l-benefiċjarji aktar kbar ma jirrikjedux li jinkiseb b'effiċjenza l-istess livell ta' appoġġ unitarju bil-għan ta' appoġġ ta' dħul. Minbarra dan, il-potenzjal għal adattament jagħmilha aktar faċli għall-benefiċjarji aktar kbar biex joperaw livelli aktar baxxi ta' appoġġ unitarju. Għaldaqstant jidher li tkun ħaġa ġusta li wieħed jistenna li l-bdiewa b'ammonti għoljin ta' appoġġ jagħtu kontribut partikolari għall-finanzjament ta' miżuri għall-iżvilupp rurali li jindirizzaw sfidi ġodda. Għaldaqstant, jidher xieraq li jiġi stabbilit mekkaniżmu li jipprovdi għat-tnaqqis imsaħħaħ tal-pagamenti l-aktar għoljin li d-dħul minnhom għandu jintuża wkoll biex jiġu ttrattati l-isfidi ġodda fil-qafas ta' l-iżvilupp rurali. Biex tiġi żgurata l-proporzjonalità ta' dan il-mekkaniżmu t-tnaqqis addizzjonali għandu jiżdied progressivament skond l-ammonti tal-pagamenti konċernati. 9. Il-qagħda ġeografika partikolari tar-reġjuni l-aktar imbiegħda kif ukoll l-insularità, il-medda żgħira u ż-żoni tal-muntanji tagħhom u l-klima jimponu piżijiet addizzjonali fuq is-setturi agrikoli tagħhom. Sabiex it-tali piżijiet u limitazzjonijiet jonqsu jidher li deroga mill-obbligu għall-applikazzjoni tat-tnaqqis tal-modulazzjoni għall-bdiewa fir-reġjuni l-aktar imbiegħda tkun xierqa. 10. Ir-rati miżjuda tal-modulazzjoni obbligatorja jeħtieġ li jiġu kkunsidrati mill-Istati Membri li kienu għażlu li japplikaw sistema ta' modulazzjoni volontarja. Ir-Regolament tal-Kunsill (KE) Nru 378/2007 tas-27 ta’ Marzu 2007 li jistabbilixxi regoli għal modulazzjoni volontarja ta' pagamenti diretti previsti fir-Regolament (KE) Nru 1782/2003 li jistabbilixxi regoli komuni għal skemi appoġġ dirett fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa[11] għandu jiġi emendat skond dan. 11. L-ammonti li jirriżultaw mill-applikazzjoni ta' 5 punti perċentwali li jikkorrispondu għat-tnaqqis tal-modulazzjoni stabbilit fir-Regolament (KE) Nru 1782/2003 għandhom jiġu allokati bejn l-Istati Membri skond il-kriterji ta' l-għanijiet. Madankollu, huwa xieraq li jkun stabbilit li ċertu perċentwal mill-ammonti għandu jibqa’ fl-Istati Membri fejn ġew ġenerati. Minħabba l-aġġustamenti strutturali li jirriżultaw mit-tneħħija ta' l-intervent tas-segala, huwa xieraq li jiġu pprovduti miżuri speċifiċi għal ċerti reġjuni li jipproduċu s-segala ffinanzjati minn parti mill-ammonti ġġenerati mill-modulazzjoni. Madankollu, l-ammonti li jiġu ġġenerati mill-applikazzjoni ta' kull tnaqqis tal-modulazzjoni ieħor għandhom ikunu disponibbli għall-Istati Membri fejn ġew iġġenerati. 12. Sabiex jiġi faċilitat il-funzjonament tal-modulazzjoni, notevolment fir-rigward tal-proċeduri għall-għoti ta' pagamenti diretti lill-bdiewa, u t-trasferimenti lill-programmi għall-iżvilupp rurali, huwa xieraq li jiġu stabbiliti limiti massimi netti għal kull Stat Membru li jillimita l-pagamenti li għandhom isiru lill-bdiewa wara l-applikazzjoni tal-modulazzjoni. Ir-Regolament tal-Kunsill (KE) Nru 1290/2005 tal-21 ta' Ġunju 2005 dwar il-finanzjament tal-politika agrikola komuni[12] għandu jiġi emendat skond dan. 13. Il-bdiewa fl-Istati Membri l-ġodda jirċievu pagamenti diretti wara mekkaniżmu ta' dħul gradwali. Sabiex jinkiseb il-bilanċ xieraq bejn l-għodod tal-politika mfassla sabiex jippromwovu l-agrikoltura sostenibbli u dawk intenzjonati biex jippromwovu l-iżvilupp rurali, is-sistema tal-modulazzjoni ma għandhiex tiġi applikata għall-bdiewa fl-Istati Membri l-ġodda sakemm il-livell tal-pagamenti diretti li japplikaw f'dawn l-Istati Membri jkun ugwali għal-livell li japplika fl-Istati membri l-oħra. 14. Il-modulazzjonji ma għandhiex tnaqqas l-ammont ta' ħlas nett lil bidwi fi Stat Membru ġdid għal taħt l-ammont li għandu jitħallas lil bidwi ekwivalenti fl-Istati Membri l-oħra. Ladarba l-modulazzjoni tiġi applikabbli għal bdiewa fl-Istati Membri l-ġodda r-rata tat-tnaqqis għandha għalhekk, tiġi limitata għad-differenza bejn il-livell taħt l-iskeda tad-dħul gradwali u l-livell fl-Istati Membri l-oħra wara l-applikazzjoni tal-modulazzjoni. Minbarra dan, il-bdiewa fl-Istati Membri l-ġodda li huma soġġetti għall-modulazzjoni ma għandhomx jibbenefikaw aktar minn pagamenti diretti nazzjonali komplementari biex jipprevjeni li l-livell ta' appoġġ tagħhom jaqbeż il-livell fl-Istati Membri l-oħra. 15. Bil-għan li jkun żgurat li l-ammonti għall-finanzjament tal-politika agrikola komuni jirrispettaw il-limiti massimi annwali mniżżla fil-perspettivi finanzjarji, huwa xieraq li jkun ipprovdut mekkaniżmu finanzjarju biex, fejn hu neċessarju, jiġu aġġustati l-pagamenti diretti. Aġġustament ta’ appoġġ dirett għandu jkun stabbilit meta l-previżjonijiet jindikaw li s-sottotitolu 2, b’marġni ta’ sigurtà ta’ EUR 300 miljun, kien inqabeż f’sena baġitarja partikolari. Filwaqt li jitqiesu l-livelli tal-pagamenti diretti lill-bdiewa fl-Istati Membri l-ġodda bħala riżultat tad-dħul gradwali, għandu jkun previst illi fil-qafas ta' l-applikazzjoni tal-mekkaniżmu tad-dħul gradwali għall-pagamenti diretti kollha konċessi fl-Istati Membri l-ġodda, l-istrument tad-dixxiplina finanzjarja ma għandux japplika fl-Istati Membri l-ġodda sakemm il-livell tal-pagamenti diretti li japplika fl-Istati Membri l-ġodda jkun talanqas ugwali għal-livell li japplika fl-Istati Membri minbarra l-Istati Membri l-ġodda. 16. Biex il-bdiewa jkunu megħjuna jilħqu livelli ta' l-agrikoltura moderna u ta' kwalità għolja, jeħtieġ li l-Istati Membri jistabbilixxu sistema komprensiva li toffri konsulenza lill-farms kummerċjali. Is-sistema konsultattiva għall-farms għandha tgħin lill-bdiewa jsiru iktar konxji ta’ kurrenti materjali u proċessi tal-biedja relatati ma’ l-ambjent, sikurezza ta’ l-ikel, saħħa u benessri ta’ l-annimali mingħajr bl-ebda mod ma jkunu affettwati l-obbligazzjoni u r-responsabbiltà tagħhom li jirrispettaw dawk il-livelli. 17. F'konformità ma' l-Artikolu 9 tar-Regolament (KE) Nru 1290/2005, l-Istati Membri għandhom jieħdu l-miżuri neċessarji biex ikunu sodisfatti li t-tranżazzjonijiet iffinanzjati mill-Fond Agrikolu Ewropew ta' Garanzija (FAEG) ikunu attwalment attwati u esegwiti b'mod korrett, u jipprevjenu u jieħdu ħsieb l-irregolaritajiet. Għal dan il-għan għandhom joperaw sistema ta' amministrazzjoni u kontroll integata għall-pagamenti diretti. Sabiex jiġu mtejba l-effettività u l-kontroll ta' l-appoġġ Komunitarju, l-Istati Membri għandhom ikunu awtorizzati jiddisponu mis-sistema integrata fil-każ ukoll ta' skemi Komunitarji mhux koperti b'dan ir-Regolament. 18. Għandhom jiġu stipulati l-elementi prinċipali tas-sistema ta' amministrazzjoni u kontroll integrata, u, b'mod partikolari, għandhom jinkludu dejtabejż kompjuterizzata, sistema ta’ identifikazzjoni għall-ħbula agrikoli, applikazzjonijet għall-għajnuna għall-bdiewa, sistema armonizzata ta’ kontroll u, fl-iskema ta’ pagament uniku, sistema ta’ identifikazzjoni u reġistrazzjoni tad-drittijiet għall-pagament. 19. L-amministrazzjoni ta' ammonti żgħar huwa kompitu ta' piż għall-awtoritajiet kompetenti ta' l-Istati Membri. Biex jiġu evitati piżijiet amministrattivi żejda huwa xieraq li l-Istati Membri jastjenu milli jikkonċedu pagamenti diretti fejn il-pagament ikun aktar baxx mill-appoġġ medju Komunitarju għal ettaru wieħed jew inkella fejn iż-żona eliġibbli ta' l-istabbiliment agrikolu li għaliha qed jintalab l-appoġġ ikopri anqas minn ettaru wieħed. Għandha ssir dispożizzjoni speċjali għal dawk l-Istati Membri li l-istruttura tal-farm tagħhhom tvarja b'mod sinifikanti minn dik medja tal-Komunità. L-Istati Membri għandhom jingħataw id-diskrezzjoni li jagħżlu l-implimentazzjoni ta' waħda miż-żewġ kriterji billi jqisu l-partikolaritajiet ta' l-istrutturi ta' l-ekonomiji agrikoli tagħhom. Peress li ġew allokati d-drittijiet ta' pagamenti speċjali lil bdiewa b'hekk imsejħa stabbilimenti "bla artijiet", l-applikazzjoni tal-limitu bbażat fuq ettaru ikun mingħajr effett. Għaldaqstant bdiewa bħal dawn għandhom ikunu suġġetti għall-ammont medju minimu bbażat fuq l-appoġġ. 20. L-esperjenza ta' l-applikazzjoni ta' l-iskema ta' pagament uniku turi li l-appoġġ ta' dħul diżakkoppjat f'għadd ta' każijiet ingħata lil benefiċjarji oħra u mhux lil persuni naturali li l-mira tal-kummerċ tagħhom m'huwiex għat-twettiq ta' l-attività agrikola jew inkella l-mira hija waħda marġinali biss. Sabiex jiġi evitat li l-appoġġ ta' dħul agrikolu jiġi allokat lil kumpaniji jew ditti bħal dawn, u biex jiġi żgurat li l-użu ta' l-appoġġ Komunitarju ikun kompletament għall-assigurazzjoni ta' livell ta' għajxien ġust għall-komunità agrikola, huwa xieraq li l-Istati Membri jingħataw is-setgħa, fil-kaz li sseħħ it-tali allokazzjoni, li jastjenu milli jagħtuhom pagamenti diretti taħt dan ir-Regolament. 21. Pagamenti pprovduti taħt skemi ta' appoġġ Komunitarji għandhom isiru, bis-sħiħ, mill-awtoritajiet kompetenti nazzjonali lill-benefiċjarji, mingħajr preġudizzju għat-tnaqqis ipprovdut f'dan ir-Regolament, u fi żmien il-perjodi preskritti. Sabiex il-ġestjoni tal-pagamenti diretti tkun aktar flessibbli, l-Istati Membri għandhom jitħallew iħallsu pagamenti diretti mqassma f'żewġ ħlasijiet kull sena. 22. L-iskemi ta' appoġġ taħt il-politika agrikola komuni jipprovdu għal appoġġ permezz ta' dħul dirett b'mod partikolari bil-għan li jiġi żgurat livell ta' għajxien ġust għall-komunità agrikola. Dan l-għan huwa relatat mill-qrib mal-manteniment taż-żoni rurali. Biex tkun evitata l-allokazzjoni ħażina tal-fondi tal-Komunità, l-ebda pagamenti ta' appoġġ m’għandhom isiru lill-bdiewa li artifiċjalment ħolqu l-kundizzjonijiet mitluba biex jinkisbu tali pagamenti. 23. Sabiex jinkisbu l-għanijiet tal-politika agrikola komuni, l-iskemi komuni ta' l-appoġġ għandhom jiġu aġġornati għall-iżviluppi li jsiru, fejn meħtieġ fil-limiti ta' żmien qosra. Għaldaqstant, il-benefiċjarji ma jistgħux iserrħu fuq il-fatt li l-kundizzjonijiet għall-għajnuna mhux ser jinbidlu u għandhom ikunu ppreparati għal reviżjoni possibli ta’ l-iskemi fid-dawl ta’ l-iżviluppi ekonomiċi jew tal-qagħda tal-baġit. 24. Ir-Regolament (KE) Nru 1782/2003 stabbilixxa skema ta' pagament uniku li għaqqad id-diversi mekkaniżmi ta' appoġġ eżistenti f'skema unika ta' pagamenti diretti diżakkoppjati. L-esperjenza ta' l-applikazzjoni ta' l-iskema ta' pagament uniku turi li fiha ċerti elementi li jistgħu jiġu ssimplifikati għall-benefiċċju tal-bdiewa u l-amministrazzjonijiet. Barra minn hekk, peress li sadanittant ġiet implimentata l-iskema ta' pagament uniku mill-Istati Membri kollha li kienu mitluba jagħmlu hekk, għadd ta' dispożizzjonijiet marbutin ma' l-implimentazzjoni inizjali tagħha skadew u għalhekkk dawn għandhom jiġu adattati. F'dan il-kuntest, f'xi każijiet ġie osservat nuqqas sinifikanti fl-użu tad-drittijiet għall-pagamenti. Biex sitwazzjoni bħal din tiġi evitata u meta wieħed iqis li l-bdiewa diġà huma familjari mal-funzjonament ta' l-iskema ta' pagament uniku, il-perjodu stabbilit fil-bidu biex id-drittijiet għall-pagamenti mhux użati jerġgħu lura lir-riżerva nazzjonali għandu jonqos għal sentejn. 25. Għandhom jinżammu l-elementi prinċipali ta' l-iskema ta' pagament uniku. B'mod partikolari l-istabbiliment ta' limiti massimi nazzjonali għandu jiżgura li l-livell totali ta' appoġġ u drittijiet ma jaqbżux il-limitazzjonijiet baġitarji tal-preżent. L-Istati Membri għandhom joperaw ukoll riżerva nazzjonali li tista' tintuża biex tiffaċilita l-parteċipazzjoni ta' bdiewa ġodda fl-iskema jew biex iqisu ħtiġijiet speċifiċi f'ċerti reġjuni. Għandhom jiġu stabbiliti regoli dwar it-trasferiment u l-użu ta' drittijiet għall-pagamenti biex jiġu evitati it-trasferiment speulattiv u l-akkumulu ta' drittijiet għall-pagamenti mingħajr bażi agrikola korrispondenti 26. L-integrazzjoni progressiva ta' setturi ġodda fl-iskema ta' pagament uniku jagħmilha neċessarja li tiġi riveduta d-definizzjoni ta' l-art eliġibbli għall-benefiċċji ta' l-iskema jew għall-attivazzjoni tad-drittijiet għall-pagamenti. Madankollu, għandu jkun hemm provvediment biex jitħalla barra l-appoġġ għal żoni kkultivati bil-frott u l-ħaxix fejn l-Istati Membri jkunu għażlu l-integrazzjoni diferita ta' dan is-settur fl-iskema ta' pagament uniku. Minbarra dan, għandhom jiġu stabbiliti miżuri speċifiċi għall-qanneb li jipprevjenu l-għoti ta' appoġġ għal uċuħ illegali. 27. Is-serħan obbligatorju ta' l-artijiet li jinħadmu ġie introdott bħala mekkaniżmu għall-kontroll tal-provvista. L-iżviluppi fis-suq tas-settur ta' l-uċuħ tar-raba' kkultivati flimkien ma' l-introduzzjoni ta' għajnuniet diżakkoppjati l-ħtieġa għaż-żamma ta' dan l-istrument m'għadhiex iġġustifikata, u għaldaqstant għandu jitneħħa. Għandhom għalhekk jiġu attivati d-drittijiet għas-serħan ta' l-artijiet stabbiliti f'konformità ma' l-Artikoli 53 u 63(2) tar-Regolament (KE) Nru 1782/2003 fir-rigward ta' l-ettari li jkunu soġġetti għall-istess kundizzjonijiet ta' eliġibbiltà bħal ta' kwalunkwe dritt ieħor. 28. Wara l-integrazzjoni fl-iskema ta' pagament uniku ta' l-appoġġ tas-suq li qabel kien akkoppjat, il-valur tad-drittijiet għall-pagamenti, f'dawk l-Istati Membri li ħadu l-għażla ta' implimentazzjoni storika, kien ibbażat fuq il-livell individwali ta' l-appoġġ tal-passat. Wara snin dejjem jiżdiedu minn meta ġiet introdotta l-iskema ta' pagament uniku u wara l-integrazzjoni sussegwenti ta' aktar setturi fl-iskema ta' pagament uniku, qed issir ħaġa dejjem aktar diffiċli biex tiġi ġġustifikata l-leġittimità tad-differenzi individwali sinifikanti fil-livell ta' l-appoġġ li huwa bbażat biss fuq l-appoġġ tal-passat. Għal din ir-raġuni l-Istati Membri li kienu għażlu l-implimentazzjoni storika għandhom taħt ċerti kundizzjonijiet jitħallew jirrevedu d-drittijiet għall-pagamenti allokati bil-għan li l-valur ta' l-unità tagħhom jiġi approssimat filwaqt li jkunu rispettati l-prinċipji ġenerali tal-leġiżlazzjoni komunitarja u l-għanijiet tal-Politika Agrikola Komuni. F'dan il-kuntest l-Istati Membri jistgħu iqisu l-ispeċifiċitajiet taż-żoni ġeografiċi meta jistabbilixxu l-valuri li joqorbu aktar. L-ibbilanċjar tad-drittijiet għall-pagamenti għandu jsir waqt perjodu ta' tranżizzjoni adegwat u fi ħdan firxa limitata ta' tnaqqis sabiex il-bdiewa jitħallew jadattaw b'mod raġonevoli għal-livelli varjabbli ta' appoġġ.. 29. Bis-saħħa tar-riforma ta' l-2003 l-Istati Membri kellhom l-għażla japplikaw għall-iskema ta' pagament uniku permezz ta' l-implimentazzjoni storika jew reġjonali. Minn dak iż-żmien 'l hemm l-Istati Membri kellhom l-opportunità jivvalutaw l-effetti ta' l-għażliet tagħhom fir-rigward kemm ta' l-adegwatezza ekonomika tagħhom kif ukoll dik amministrattiva. Għaldaqstant l-Istati Membri għandhom jingħataw l-opportunità biex jirrevedu l-għażla inizjali tagħhom fid-dawl ta' l-esperjenza. Għal din ir-raġuni, l-Istati Membri li kienu applikaw il-mudell storiku għandhom jiġu awtorizzati jaqilbu għall-mudell reġjonali kif ukoll ikollhom il-possibbiltà li jiġi bbilanċjat il-valur tad-drittijiet għall-pagamenti. Barra minn hekk, l-Istati Membri li kienu għażlu li japplikaw il-mudell reġjonali għandhom jingħataw l-għażla li jirrevedu d-deċiżjonijiet tagħhom taħt ċerti kundizzjonijiet bil-għan li japprossimaw il-valur tad-drittijet għall-pagamenti skond fażijiet stabbiliti minn qabel filwaqt li jkunu rispettati l-prinċipji ġenerali tal-leġiżlazzjoni Komunitarja u lgħanijiet tal-Politika Agrikola Komuni. Tibdiliet bħal dawn għandhom isiru waqt perjodu ta' tranżizzjoni adegwat u fi ħdan firxa limitata ta' tnaqqis sabiex il-bdiewa jitħallew jadattaw b'mod raġonevoli għal-livelli varjabbli ta' appoġġ. 30. Ir-Regolament (KE) Nru 1782/2003, filwaqt li jdaħħal l-iskema ta' pagament uniku diżakkoppjat jippermetti lill-Istati Membri jeskludu ċerti pagamenti minn dik l-iskema. Fl-istess ħin l-Artikolu 64(3) ta' dak ir-Regolament ipprovda għar-reviżjoni ta' l-għażliet li hemm ipprovduti fit-Taqsimiet 2 u 3 tal-Kapitolu 5 tat-Titoli II, fir-rigward ta' żviluppi strutturali u tas-suq. Analiżi ta' l-esperjenza rilevanti turi li d-diżakkoppjar idaħħal flessibbiltà fl-għażla tal-produtturi, u jiffaċilita t-teħid tad-deċiżjoniet tagħhom dwar il-produzzjoni fuq il-bażi tal-gwadann u tar-reazzjoni fis-suq. Dan huwa l-każ partikolarment għall-uċuħ tar-raba' kkultivati, is-setturi tal-ħopps u taż-żrieragħ, kif ukoll sa ċertu punt, is-settur taċ-ċanga. Għaldaqstant, il-pagamenti parzjalment akkoppjati f'dawn is-setturi għandhom jiġu integrati fl-iskem ta' pagament uniku. Sabiex il-bdiewa fis-settur tal-laħam taċ-ċanga ikunu jistgħu jadattaw gradwalment għall-arranġamenti ta' appoġġ ġodda għandu jkun hemm provvediment għad-dħul f'fażijieti ta' l-integrazzjoni tal-primjum speċjali għall-annimali maskili u l-primjums għall-qatla. Peress li l-pagamenti parzjalment akkoppjati fis-setturi tal-frott u tal-ħaxix iddaħħlu biss dan l-aħħar, u bħala miżura ta' tranżizzjoni biss, ma' hi meħtieġa l-ebda reviżjoni ta' tali skemi. 31. Madankollu, fir-rigward tas-settur tal-baqar li jreddgħu, tan-nagħaġ u tal-mogħoż jidher li possibbilment għada meħtieġa ż-żamma tal-livell minimu ta' produzzjoni agrikola għall-ekonomiji agrikoli f'ċerti reġjuni u, b'mod partikolari, fejn il-bdiewa ma għandhomx rikors għal alternattivi ekonomiċi oħra. F'dan l-isfond, l-Istati Membri għandhom ikollhom l-għażla li jżommu l-appoġġ akkoppjat fil-livell ta' bħalissa, jew fir-rigward tal-baqar li jreddgħu, f'livell aktar baxx. F'dak il-każ għandu jkun hemm provvediment speċjali fir-rigward tar-rekwiżiti ta' l-identifikazzjoni u tar-reġistrazzjoni li hemm provvediment għalihom fir-Regolament tal-Parlament Ewropew u tal-Kunsill (KE) Nru 1760/2000[13] u r-Regolament tal-Kunsill (KE) Nru 21/2004[14], b'mod partikolari bil-għan li tinkiseb it-traċċabbiltà ta' l-annimali. 32. F'każijiet definiti b'mod ċar l-Istati Membri għandhom jitħallew jużaw sa 10% tal-limiti massimi tagħhom għall-għoti ta' l-appoġġ speċifiku. Tali appoġġ għandu jippermetti lill-Istati Membri jindirizzaw kwistjonijiet ambjentali u jtejbu l-kwalità u l-kummerċjalizzazzjoni tal-prodotti agrikoli. Għandu jkun hemm disponibbli wkoll appoġġ speċifiku bħala protezzjoni kontra l-konsegwenzi tat-tneħħija tal-kwoti tal-ħalib u tad-diżakkoppjar ta' l-appoġġ f'setturi li huma partikolarment sensittivi. Minħabba l-importanza dejjem tikber tal-ġestjoni tar-riskji effettiva l-Istati Membri għandhom jingħataw l-għażla li jikkontribwixxu finanzarjament għall-primjums li l-bdiewa jħallsu għall-assigurazzjoni ta' l-uċuħ kif ukoll għall-finanzjament tal-kumpens finanzjarju ta' xi telf ekonomiku minħabba każijiet ta' mard ta' l-annimali jew tal-pjanti. Bil-għan li jiġu rispettati l-obbligi internazzjonali tal-Komunità r-riżorsi li jistgħu jintużaw għal kwalunkwe miżura ta' appoġġ akkoppjat għandhom ikunu limitati fuq livell xieraq. Skond dan għandhom jiġu stabbiliti l-kundizzjonijiet applikabbli għall-kontributi finanzjarji għall-assigurazzjoni ta' l-uċuħ u l-kumpens relatat mal-mard ta' l-annimali jew tal-pjanti. 33. Il-pagamenti diretti taħt l-iskema ta' pagament uniku kienu msejsa fuq l-ammonti ta' referenza għall-pagamenti diretti li kienu rċevuti fl-imgħoddi jew fuq ammonti reġjonalizzati għal kull ettaru. Il-bdiewa fl-Istati Membri l-ġodda ma rċevewx pagamenti diretti Komunitarji u ma għandhom l-ebda referenzi storiċi għas-snin kalendarji 2000, 2001 u 2002. Għalhekk, saret dispożizzjoni taħt ir-Regolament (KE) Nru 1782/2003 biex l-iskema ta' pagament uniku fl-Istat Membri l-ġodda tiġi bbażata fuq ammonti reġjonalizzati għal kull ettaru. Madankollu, bosta snin wara l-adeżjoni ta' l-Istati Membri l-godda fil-Komunità, jista' jiġi kkunsidrat l-użu ta' perjodi ta' referenza għal dawn l-Istat Membri ġodda li kienu għadhom ma ttrasferixxewx għall-iskema ta' pagament uniku. Għaldaqstant, bil-għan li tiġi ffaċilitata t-tranżizzjoni fl-iskema ta' pagament uniku u b'mod partikolari, biex jiġu evitati l-applikazzjonijiet spekulattivi huwa xieraq li l-Istati Membri l-ġodda jiġu awtorizzati li għall-kalkolu tad-drittijiet għall-pagamenti taħt l-iskema ta' pagament uniku jqisu dawk il-meded li storikament kien jingħatalhom l-appoġġ taħt l-iskema ta' pagament uniku għall-medda. 34. Taħt l-għażla reġjonalizzata għall-iskema ta' pagament uniku l-Istati Membri l-ġodda għandu jkollhom il-possibbiltà li jaġġustaw il-valur tad-drittijiet għal kull ettaru abbażi ta' kriterji oġġettivi biex jiġi żgurat it-trattament ugwali bejn il-bdiewa u jiġi evitat it-tagħwiġ tas-suq. 35. L-Istati Membri ġodda għandu jkollhom l-istess possibbilitajiet bħall-Istati Membri l-oħra biex jimplimentaw parzjalment l-iskema ta' pagament uniku. 36. Id-diżakkoppjar ta' l-appoġġ dirett u l-introduzzjoni ta' l-iskema ta' pagament uniku kienu jikkostitwixxu elementi essenzjali fil-proċess tar-riforma tal-politika agrikola komuni. Madankollu, matul is-sena 2003 għal diversi raġunijiet qamet il-ħtieġa għal talba ta' appoġġ speċifiku għal ċertu numru ta' uċuħ. L-esperjenza miksuba mill-implimentazzjoni tar-Regolament (KE) Nru 1782/2003 flimkien ma' l-evoluzzjoni tas-sitwazzjoni fis-suq tindika li skemi li fl-2003 tħallew barra mill-iskema ta' pagament uniku issa jistgħu jiġu integrati f'din l-iskema bil-għan tal-promozzjoni ta' agrikoltura aktar sostenibbli u orjentata għas-suq. Dan hu l-każ partikolarment għas-settur taż-żejt taż-żebbuġ, li fih ġie applikat akkoppjar marġinali biss Huwa l-każ ukoll għall-pagamenti tal-qamħ tad-durum, l-uċuħ ta' proteina, ir-ross, il-lamtu tal-patata, u l-ġewż, għaliex hawnhekk l-effettività dejjem tonqos tal-pagamenti akkoppjati li fadal, iżżid l-appoġġ għall-għażla tad-diżakkoppjar. Fil-każ tal-kittien huwa xieraq ukoll li jitneħħa l-appoġġ għall-ipproċessar u li l-ammonti rilevanti jiġu integrati fl-iskema ta' pagament uniku. Fir-rigward tar-ross, l-għalf imnixxef, il-lamtu tal-patata u l-kittien għandu jiġi pprovdut perjodu ta' tranżizzjoni biex jiġi żgurat it-trasferiment tagħhom lejn appoġġ diżakkoppjat kemm jista' jkun mingħajr l-ebda xkiel. Fir-rigward tal-ġewż, l-Istati Membri għandhom jitħallew ikomplu jħallsu s-sehem nazzjonali ta' l-għajnuna b'mod akkoppjat sabiex jipproteġu kontra l-effetti tad-diżakkoppjar. 37. Bħala riżultat ta' l-integrazzjoni ta' l-iskemi ġodda fl-iskema ta' pagament uniku, għandha ssir dispożizzjoni għall-kalkolu tal-livell ġdid ta' l-appoġġ ta' dħul individwali taħt dik l-iskema. Fil-każ tal-ġewż, il-lamtu tal-patata, il-kittien u l-għalf imnixxef, it-tali żieda għandha tingħata abbażi ta' l-appoġġ li jkunu rċevew il-bdiewa fis-snin l-aktar reċenti. Madankollu, fil-każ ta' l-integrazzjoni tal-pagamenti li s'issa kienu parzjalment esklużi mill-iskema ta' pagament uniku, l-Istati Membri għandhom jingħataw l-għażla li jużaw il-perjodi ta' referenza oriġinali. 38. Ir-Regolament (KE) Nru 1782/2003 jistabbilixxi appoġġ speċifiku għall-uċuħ ta' enerġija bil-għan li jservi ta' għajnuna għas-settur biex dan jiżviluppa. Minħabba żviluppi reċenti fis-settur tal-bijoenerġija u, b'mod partikolari, minħabba d-domanda qawwija għal prodotti bħal dawn fis-swieq internazzjonali u l-introduzzjoni ta' miri obbligatorji fir-rigward tas-sehem tal-bijoenerġija tal-fjuwil totali sa l-2020 ma hemmx raġuni sinifikanti għall-għoti ta' appoġġ speċifiku għall-uċuħ ta' enerġija. 39. Fl-okkażjoni ta' l-integrazzjoni tas-settur tal-qoton fl-iskema ta' pagament uniku, ġie kkunsidrat bħala neċessarju li parti mill-appoġġ għandha tibqa' marbuta mal-kultivazzjoni tal-qoton permezz ta' pagament speċifiku għal wiċċ individwali għal kull ettaru eliġibbli sabiex jiġi evitat ir-riskju tat-tfixkil fil-produzzjoni fir-reġjuni tal-produzzjoni tal-qoton. Din l-għażla għandha tinżamm skond l-għanijiet, stabbiliti fil-Protokoll 4 dwar il-qoton anness ma' l-Att ta' l-Adeżjoni tal-Greċja. 40. Biex jipproteġu kontra l-effetti tal-proċess tar-ristrutturar f'dawk l-Istati Membri li kienu taw għajnuna għar-ristrutturar kif hemm ipprovdut fir-Regolament tal-Kunsill (KE) Nru 320/2006 ta' l-20 ta' Frar 2006 li jistabbilixxi skema temporanja għar-ristrutturar ta' l-industrija taz-zokkor fil-Komunità[15] lill-produtturi tal-pitravi taz-zokkor u tal-kannamieli għandu jingħatalhom għajnuna għal massimu ta' ħames snin konsekuttivi. 41. L-Att ta' l-Adeżjoni tar-Repubblika Ċeka, l-Estonja, iċ-Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakja u l-Att ta' l-Adeżjoni tal-Bulgarija u tar-Rumanija pprovda li wara mekkaniżmu ta' dħul f'fażijiet, il-bdiewa fl-Istati Membri l-ġodda għandhom jirċievu pagamenti diretti. 42. Barra minn hekk, dawn l-Atti ta' l-Adeżjoni pprovdew għal mekkaniżmu tranżizzjonali ta' appoġġ issimplifikat għall-għoti ta' pagamenti diretti fl-Istati Membri l-ġodda bbażat fuq il-medda. Għandhom jiġu stabbiliti l-elementi prinċipali ta' dak il-mekkaniżmu. L-iskema ta' pagament uniku għall-medda ġiet ipprovata bħala sistema effiċjenti u sempliċi għall-għoti ta' appoġġ ta' dħul għall-bdiewa. Għall-iskopijiet ta' simplifikar huwa xieraq li l-Istati Membri l-ġodda jitħallew jibqgħu japplikaw għaliha sa tmiem is-sena 2013. 43. Wara r-riforma tas-setturi taz-zokkor u tal-frott u l-ħaxix u l-integrazzjoni tagħhom fl-iskema ta' pagament uniku, l-Istati Membri li kienu għażlu li japplikaw l-iskema ta' pagament uniku għall-medda għandhom ikunu jistgħu jagħti appoġġ ta' dħul lil dawk li jkabbru l-pitravi taz-zokkor, il-kannamieli u ċ-ċikwejra u lil produtturi ta' ċertu frott u ħaxix fil-forma ta' pagamenti separati. Bl-istess mod, dawn l-istess Stati Membri għandhom jitħallew iħallsu appoġġ speċifiku separat taħt kundizzjonijiet simili applikabbli fl-Istati Membri l-oħra. 44. B'konsegwenza tad-dħul f'fażijiet ta' pagamenti diretti fl-Istati Membri l-ġodda l-Atti ta' l-Adeżjoni pprovdew qafas li jippermetti lill-Istati Membri l-ġodda jħallsu pagamenti diretti nazzjonali li huma komplementari. Il-kundizzjonijiet għall-għoti ta' pagamenti bħal dawn għandhom jiġu stabbiliti. 45. Waqt l-allokazzjoni tal-bidu tad-drittijiet għall-pagamenti min-naħa ta' l-Istati Membri ċerti żbalji rriżultaw f'pagamenti partikolarment għoljin għall-bdiewa. Dan in-nuqqas ta' konformità normalment jiġi segwit minn rettifika finanzjarja sa ma jittieħdu l-miżuri korrettivi. Madankollu, għall-Istati Membri, meta wieħed iqis iż-żmien li għadda sa mill-ewwel allokazzjoni tad-drittijiet għall-pagamenti, l-adozzjoni tar-rettifika meħtieġa tkun twassal għal restrizzjonijiet legali u amministrattivi sproporzjonati. Huwa għalhekk xieraq fl-interess taċ-ċertezza legali li l-allokazzjoni ta' tali pagamenti jiġu regolarizzati. 46. F'konformità ma' l-Artikolu 70(1) tar-Regolament (KE) Nru 1782/2003, Spanja, Franza u l-Portugall iddeċidew li jeskludu mill-iskema ta' pagament uniku, il-pagamenti diretti li saru fid-dipartimenti barranin Franċiżi, l-Ażori u l-Madejra u l-Gżejjer Kanarji u jagħtuhomlhom skond il-kundizzjonijiet stabbiliti taħt it-Titolu IV ta' dak ir-Regolament. Uħud mill-għajnuniet ipprovduti f'dak it-Titolu ddaħħlu kompletament fl-iskema ta' pagament uniku. Għall-iskopijiet ta' simplifikar u biex jitqiesu ċ-ċirkostanzi speċifiċi tar-reġjuni l-aktar imbiegħda, jidher xieraq li għajnuna bħal din tiġi ġestita fi ħdan il-programmi ta' appoġġ stabbiliti bir-Regolament (KE) Nru 247/2006. Għal dan il-għan il-fondi rilevanti għandhom jiġu trasferiti mill-livelli massimi nazzjonali ta' pagamenti diretti għall-ammont finanzjarju stabbilit fl-Artikolu 23(2) ta' dak ir-Regolament. Ir-Regolament (KE) Nru 247/2006 għandu jiġi emendat skond dan. 47. Huwa xieraq li jkun hemm provvediment ħlief fejn ipprovdut mod ieħor, li jkun jeskludi l-applikazzjoni tar-regoli dwar l-għajnuna mill-Istat fir-rigward ta' ċerti dispożizzjonijiet f'dan ir-Regolament, li jistgħu jirriżultaw f'imġiba possibbli ta' Stat Membru li tkun tkkostitwixxi għajnuna mill-Istat. Dan għaliex id-dispożizzjonijiet konċernati fihom kundizzjonijiet adegwati għall-għoti ta' l-appoġġ, jew għaliex jipprevedu l-adozzjoni ta' kundizzjonijiet bħal dawn mill-Kummissjoni, u sabiex jiġi evitat it-tagħwiġ tal-kompetizzjoni. 48. Il-miżuri meħtieġa għall-implimentazzjoni ta’ dan ir-Regolament għandhom jiġu adottati skond id-Deċiżjoni tal-Kunsill 1999/468/KE[16] tat-28 ta’ Ġunju 1999 li tipprovdi l-proċeduri għall-eżerċizzju tas-setgħat ta' l-implimentazzjoni konferiti fuq il-Kummissjoni, 49. Ir-Regolament (KE) Nru 1782/2003 għandu jitħassar. 50. L-Istati Membri għandhom ikollhom biżżejjed żmien għall-implimentazzjoni tad-dispożizzjonijiet li jippermettu d-diżakkoppjar ta' pagamenti diretti u ta' dawk li jippermettulhom jirrevedu d-deċiżjonijiet adottati fil-kuntest tar-riforma 2003. Għal din ir-raġuni d-dispożizzjonijiet rilevanti għandhom japplikaw biss mill-2010. Għaldaqstant ir-Regolament (KE) Nru 1782/2003 għandu applika matul is-sena 2009 għal dawk l-iskemi ta' għajnuna li se jiġu integrati fl-iskema ta' pagament uniku mill-2010, ADOTTA DAN IR-REGOLAMENT: TITOLU I AMBITU U DEFINIZZJONIJIET Artikolu 1 L-ambitu Dan ir-Regolament jistabbilixxi: (a) regoli komuni dwar il-pagamenti diretti (b) skema ta' appoġġ ta' dħul għall-bdiewa (minn hawn 'il quddiem imsejħa "l-iskema ta' pagament uniku"); (c) skema ta' appoġġ ta' dħul issimplifikat u tranżizzjonali għall-bdiewa fl-Istati Membri l-ġodda (minn hawn 'il quddiem imsejħa «skema ta' pagament uniku»); (d) skemi ta' appoġġ għall-bdiewa li jipproduċu r-ross, il-patata tal-lamtu, il-qoton, iz-zokkor, il-frott u l-ħaxix, il-laħam tan-nagħaġ u tal-mogħoż u ċ-ċanga u l-vitella; (e) qafas biex jiġu kkomplementati l-pagamenti diretti fl-Istati Membri l-ġodda. Artikolu 2 Definizzjonijiet Għall-finijiet ta’ dan ir-Regolament għandhom japplikaw dawn id-definizzjonijiet: (a) "bidwi" tfisser persuna naturali jew legali, jew grupp ta' persuni naturali jew legali, hu x'inhu l-istatus legali mogħti lil dan il-grupp u lill-membri tiegħu mil-liġi nazzjonali, li l-ażjenda tiegħu tinsab f'territorju tal-Komunità, kif imsemmi fl-Artikolu 299 tat-Trattat, u li jeżerċita attività agrikola; (b) "azjenda" tfisser il-'units' kollha tal-produzzjoni mmexxija minn bidwi li jinstabu fit-territorju ta' l-istess Stat Membru; (c) "attività agrikola" tfisser il-produzzjoni, it-trobbija jew tkabbir ta' prodotti agrikoli inklużi l-ħsad, il-produzzjoni tal-ħalib, it-trobbija ta' l-annimali u ż-żamma ta' annimali għal skopijiet ta' biedja, jew iż-żamma ta' l-art f'kundizzjoni agrikola u ambjentali tajba kif stabbilit taħt l-Artikolu 6 ta' dan ir-Regolament; (d) "pagament dirett" tfisser pagament mogħti direttament lill-bdiewa taħt skema ta' appoġġ ta' dħul imniżżla fl-Anness I ta' dan ir-Regolament; (e) "pagamenti f'sena kalendarja partikolari" jew "pagament fil-perjodu ta' rappreżentazzjoni" tfisser pagamenti mogħtija jew li ser jingħataw għas-sena jew għas-snin konċernati, inklużi l-pagamenti kollha għal perjodi oħra li jibdew f'dik is-sena kalendarja jew is-snin kalendarji; (f) "prodotti agrikoli" tfisser l-prodotti mniżżla fl-Anness I tat-Trattat, inkluż il-qoton, iżda bl-eċċezzjoni tal-prodotti tas-sajd; (g) “Stati Membri ġodda” tfisser il-Bulgarija, ir-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, ir-Rumanija, is-Slovenja u s-Slovakkja; (h) "medda agrikola" tfisser il-medda totali kollha użata bħala art għall-kultivazzjoni, mergħa permanenti, u uċuh permanenti; Artikolu 3 (ex-32) L-iffinanzjar ta' pagamenti diretti L-iskemi ta' appoġġ elenkati fl-Anness ta' dan ir-Regolament għandhom jiġu ffinanzjati skond l-Artikolu 3(1)(ċ) tar-Regolament (KE) Nru 1290/2005. TITOLU IIDISPOŻIZZJONIJIET ĠENERALI DWAR IL-PAGAMENTI DIRETTI KAPITOLU 1 'KUNDIDIZZJONALITÀ' Artikolu 4 Kundizzjonijiet prinċipali 1. Bidwi li jirċievi pagamenti diretti għandu jirrispetta kundizzjonijiet amministrattivi statutorji elenkati fl-Anness II, u l-kundizzjoni agrikola u ambjentali tajba stabbilita bl-Artikolu 6. 2. L-awtoritajiet nazzjonali kompetenti għandhom jipprovdu lill-bidwi lista ta' kundizzjonijiet amministrattivi statutorji u l-kundizzjoni agrikola u ambjentali tajba li jridu jiġu rispettati. Artikolu 5 Kundizzjonijiet amministrattivi statutorji 1. Il-kundizzjonijiet amministrattivi statutorji elenkati fl-Anness II għandhom ikunu stabbiliti mil-leġislazzjoni tal-Komunità fl-oqsma li ġejjin: (a) saħħa tal-pubbliku, ta' l-annimali u l-pjanti, (b) ambjent, (c) benessri ta' l-annimali. 2. L-atti msemmija fl-Anness II għandhom japplikaw fl-isfond ta' dan ir-Regolament fil-verżjoni kif emendata minn żmien għal żmien u, fil-każ tad-Direttivi kif implementati fl-Istati Membri. Artikolu 6 Kundizzjoni agrikola u ambjentali tajba 1. L-Istati Membri għandhom jiżguraw li l-art agrikola kollha, speċjalment art li m'għadhiex tintuża għall-skopijiet tal-produzzjoni, tinżamm f'kundizzjoni agrikola and ambjentali tajba. L-Istati Membri għandhom jiddefinixxu, fuq livell nazzjonali jew reġjonali, il-kundizzjonijiet minimi għall-kundizzjoni agrikola u ambjentali tajba fuq il-bażi tal-qafas stabbilit fl-Anness III, wara li jkunu tqiesu l-karatteristiċi speċifiċi ta' ż-żoni konċernati, inklużi l-kundizzjonijiet tal-ħamrija u klimatiċi, sistemi tal-biedja eżistenti, użu ta’ l-art, newba ta’ l-uċuh tar-raba’, prattiċi tal-biedja, u strutturi tal-farms. 2. L-Istati Membri minbarra l-Istati Membri l-ġodda għandhom jiżguraw li l-art li kienet mergħa permanenti fid-dejta mniżżla fl-applikazzjonijiet għall-għajnuna għaż-żona ta' l-2003 tinżamm mergħa permanenti. L-Istati Membri l-ġodda għandhom jiżguraw illi l-art li kienet mergħa permanenti fl-1 ta' Mejju 2003 tinżamm mergħa permanenti. Madankollu, il-Bulgarija u r-Rumanija għandhom jiżguraw li art li kienet mergħa permanenti fl-1 ta' Jannar 2007 tinżamm bħala mergħa permanenti. Madankollu Stat Membru jista’, f’ċirkustanzi ġustifikati, jidderoga mill-ewwel subparagrafu, sakemm jieħu azzjoni biex ma jħallix li jkun hemm tnaqqis sinifikanti fl-‘area’ totali tiegħu ta’ mergħa permanenti. L-ewwel subparagrafu ma japplikax għal art ta' mergħa permanenti li ser tingħata għat-tisġir, jekk tali tisġir hu kompatibbli ma’ l-ambjent u bl-esklużjoni ta’ msaġar tas-siġar tal-Milied u speċi li jikbru malajr ikkultivati għal perjodu qasir. KAPITOLU 2MODULAZZJONI U DIXXIPLINA FINANZJARJA Artikolu 7 Il-modulazzjoni 1. L-ammonti kollha ta' pagamenti diretti li ser jingħataw lil bidwi f'sena kalendarja partikolari għandhom jiġu mnaqqsa għal kull sena sa l-2012 bil-perċentwali li ġejjin: (a) 2009: 7%, (b) 2010: 9%, (c) 2011: 11%, (d) 2012: 13%. 2. It-tnaqqis msemmi fil-paragrafu 1 għandu jiżdied: (a) b'3 punti perċentwali għall-ammonti bejn EUR 200 000 u 199,999, (b) b'6 punti perċentwali għall-ammonti bejn EUR 200 000 u 299 999, (c) b' 9 punti perċentwali għall-ammonti ta' EUR 300 000 jew aktar. 3. Il-paragafi 1 u 2 ma japplikawx għall-pagamenti diretti mogħtija lill-bdiewa fid-dipartimenti barranin Franċiżi, fl-Ażores u l-Madeira, fil-Gżejjer Kanarji u Eġej. Artikolu 8 Limiti massimi nett 1. Mingħajr preġudizzju għall-Artikolu 11, l-ammonti totali nett ta' pagamenti diretti li jistgħu jingħataw lil Stat Membru fir-rigward ta' sena kalendarja wara l-applikazzjoni ta' l-Artikoli 7 u 10 ta' dan ir-Regolament u l-Artikolu 1 tar-Regolament (KE) Nru 378/2007 ma għandhomx ikunu ogħla mil-limiti massimi nett stipulati fl-Anness IV ta' dan ir-Regolament. Fejn hu neċessarju, biex jirrispettaw il-limiti massimi mniżżla fl-Anness IV, l-Istati Membri għandhom jipproċedu għal tnaqqis lineari ta’ pagamenti diretti. 2. F'konformità mal-proċedura msemmija fl-Artikolu 128(2), il-Kummissjoni għandha tirrevedi l-limiti massimi stabbiliti fl-Anness IV sabiex jiġu meqjusa: (a) il-modifikazzjonijiet fl-ammonti massimi li jistgħu jingħataw f'konformità mal-pagamenti diretti, (b) il-modifikazzjonijiet fil-modulazzjoni volontarja msemmija fir-Regolament (KE) Nru 378/2007, (c) tibdiliet strutturali fl-azjendi. Artikolu 9 L-ammonti li jirriżultaw mill-modulazzjoni 1. L-ammonti li jirriżultaw mill-applikazzjoni tat-tnaqqis ipprovdut fl-Artikolu 7, ġewwa kwalunkwe Stat Membru minbarra fl-Istati Membri l-ġodda, għandhom ikunu disponibbli bħala appoġġ Komunitarju addizzjonali għal miżuri ta' l-ipprogrammar rurali ffinanzjat taħt il-Fond Agrikolu Ewropew għall-Iżvilupp Rurali (FAEŻR) kif speċifikat fir-Regolament (KE) Nru 1698/2005, skond il-kundizzjonijiet stabbiliti fil-paragrafi li ġejjin 2. L-ammonti li jikkorrispondi għat-tnaqqis b'5 punti perċentwali għandhom jiġu allokati lill-Istati Membri konċernati skond il-proċedura msemmija fl-Artikolu 128(2) abbażi tal-kriterji li ġejjin: (a) medda agrikola, (b) impjieg agrikolu, (c) il-prodott gross domestiku (GDP) 'per capita' ikkalkolat f'kapaċità ta' akkwist. Madankollu, kull Stat Membru konċernat għandu jirċievi talanqas 80% ta’ l-ammonti totali li l-modulazzjoni ġġenerat f’dak l-Istat Membru. 3 B'deroga mit-tieni subparagrafu tal-paragrafu 2, jekk fi Stat Membru l-proporzjon tas-segala bħala parti mill-produzzjoni totali tiegħu taċ-ċereali taqbeż il-5% bħala medja matul il-perjodu 2000-2002 u l-proporzjon tiegħu tal-produzzjoni totali Komunitarja tas-segala jaqbeż il-50% matul l-istess perjodu, talanqas 90% ta' l-ammonti ġġenerati mill-modulazzjoni fl-Istat Membru konċernat għandhom jerġgħu jiġu allokati lil dak l-Istat Membru, sa l-2013 inkluża. F’tali każ, mingħajr preġudizzju għall-possibbiltà pprovduta bl-Artikolu 58, talanqas 10% ta’ l-ammont allokat lill-Istat Membru konċernat għandu jkun disponibbli għall-miżuri msemmija fil-paragrafu 2 ta’ dan l-Artikolu fir-reġjuni li jipproduċu s-segala. Għall-finijiet ta' dan il-paragrafu, "ċereali" tfisser il-prodotti elenkati fil-punt I ta' l-Anness V. 4. Il-kumplament ta' l-ammont li jirriżulta mill-applikazzjoni ta' l-Artikolu 7(1) u l-ammonti li jirriżultaw mill-applikazzjoni ta' l-Artikolu 7(2) għandhom jiġu allokati lill-Istat Membru fejn ġew iġġenerati l-ammonti korrispondenti, f'konformità mal-proċedura msemmija fl-Artikolu 128(2). Dawn għandhom jintużaw skond l-Artikolu 69(5 a ) tar-Regolament (KE) Nru 1698/2005. Artikolu 10 Regoli speċjali għall-modulazzjoni fl-Istati Membri l-ġodda 1. L-Artikolu 7 għandu japplika biss għal bdiewa fi Stat Membru ġdid fi kwalunkwe sena kalendarja partikolari sakemm il-livell ta' pagamenti diretti applikabbli f'dak l-Istat Membru u għal dik is-sena kalendarja taħt l-Artikolu 110 ma jkunx taħt il-livell fl-Istati Membri minbarra fl-Istati Membri l-ġodda, filwaqt li jitqies kull tnaqqis applikat skond l-Artikolu 7(1). 2. Fil-każ li l-Artikolu 7 jkun japplika għal bdiewa fi Stat Membru ġdid, il-perċentwal applikabbli skond l-Artikolu 7(1) għandu jkun limitat għad-differenza bejn il-livell ta' pagamenti diretti applikabbli għalih skond l-Artikolu 110 u l-livell fl-Istati Membri minbarra l-Istati Membri l-ġodda, filwaqt li jitqies kull tnaqqis applikabbli skond l-Artikolu 7(1). 3. Fejn it-tnaqqis imsemmi fl-Artikolu 7 jkun japplika għal bdiewa fi Stat Membru ġdid l-ebda pagament dirett nazzjonali u komplementari skond l-Artikolu 120 ma għandu jingħata lill-bidwi konċernat. 4. Kwalunkwe kumplament ta' l-ammont li jirriżulta mill-applikazzjoni ta' l-Artikolu 7(1) u (2) għandhom jiġu allokati lill-Istat Membru fejn ġew iġġenerati l-ammonti korrispondenti, f'konformità mal-proċedura msemmija fl-Artikolu 128(2). Dawn għandhom jintużaw skond l-Artikolu 69(5 a ) tar-Regolament (KE) Nru 1698/2005. Artikolu 11 Dixxiplina finanzjarja 1. Għandu jiġi stabbilit aġġustament fil-pagamenti diretti meta l-previżjonijiet għall-iffinanzjar tal-miżuri msemmija taħt l-intestatura 2 ta' l-Anness I tal-Ftehim Inter Istituzzjonali [17] dwar dixxiplina baġitarja u ġestjoni finanzjarja soda għal sena baġitarja partikolari, biż-żieda ta' l-ammonti mogħtija fl-Artikoli 122 u 123 ta' dan ir-Regolament u qabel l-applikazzjoni tal-modulazzjoni pprovduta fl-Artikolu 7 u 10 ta' dan ir-Regolament u fl-Artikolu 1(1) tar-Regolament (KE) Nru 378/2007, jindikaw li jkun inqabeż il-limitu massimu annwali msemmi, wara l-kunsiderazzjoni ta' marġni ta' EUR 300 miljun taħt dak il-limitu. 2. Il-Kunsill, fuq proposta tal-Kummissjoni preżentata mhux aktar tard mill-31 ta' Marzu tas-sena kalendarja li fiha japplikaw l-aġġustamenti msemmija fil-paragrafu 1, għandu jistabbilxxi dawn l-aġġgustamenti sa mhux aktar tard mit-30 ta' Ġunju tas-sena kalendarja li fiha japplikaw l-aġġustamenti. 3. Fil-qafas ta' l-applikazzjoni ta' l-iskeda taż-żidiet inkrementali kif ipprovvduta fl-Artikolu 110 għall-pagamenti diretti kollha li ngħataw fl-Istati Membri l-ġodda, il-paragrafu 1 ma għandux japplika għall-Istati Membri l-ġodda qabel il-bidu tas-sena kalendarja, li fiha l-livell tal-pagamenti diretti li japplika fl-Istati Membri l-ġodda jkun għall-inqas ugwali għal-livelli applikabbli għal dawn il-pagamenti fl-Istati Membri minbarra l-Istati Membri l-ġodda. KAPITOLU 3SISTEMA KONSULTATTIVA GĦALL-FARMS Artikolu 12 Sistema konsultattiva għall-farms 1. L-Istati Membri għandhom jistabbilixxu sistema biex jagħtu pariri lill-bdiewa dwar it-tmexxija ta' l-art u tal-farm (minn hawn 'il quddiem imsejħa s-"sistema konsultatttiva għall-farms") imħaddma minn awtorità jew awtoritajiet nominati apposta jew minn entitajiet privati. 2. L-attività konsultatttiva għandha talanqas tkopri l-kundizzjonijiet amministrattivi statutorji u l-kundizzjoni agrikola u ambjentali tajba msemmija fil-Kapitolu I. Artikolu 13 Kundizzjonijiet 1. Il-bdiewa jistgħu jipparteċipaw fis-sistema konsultattiva għall-farms fuq bażi voluntarja. 2. L-Istati Membri għandhom jagħtu prijorità lill-bdiewa li jirċievu aktar minn EUR 15 000 f'pagamenti diretti kull sena. Artikolu 14 Obbligi ta’ entitajiet privati approvati u awtoritajiet nominati Mingħajr preġudizzju għal-leġislazzjoni nazzjonali rigward l-aċċess pubbliku għad-dokumenti, l-Istati Membri għandhom jiżguraw li l-entitajiet privati u l-awtoritajiet nominati msemmija fl-Artikolu 12 ma jikxfux informazzjoni personali jew individwali u dejta miksuba minnhom matul l-attività konsultattiva tagħhom lill-persuni oħra għajr il-bidwi li jmexxi l-azjenda konċernata, ħlief għal xi irregolarità jew ksur ta’ liġi misjuba waqt l-attività tagħhom u li huma koperti b’obbligu stabbilit fi-liġi tal-Komunità jew nazzjonali li tiġi infurmata awtorità pubblika, b’mod partikolari fil-każ ta’ reat kriminali. Artikolu 15 Reviżjoni Sa mhux aktar tard mill-31 ta’ Diċembru 2010, il-Kummissjoni għandha tippreżenta rapport dwar l-applikazzjoni tas-sistema konsultattiva għall-farms, akkumpanjat, jekk ikun neċessarju, bi proposti xierqa bil-ħsieb li ssir obbligatorja. KAPITOLU 4 SISTEMA INTEGRATA TA' AMMINISTRAZZJONI U KONTROLL Artikolu 16 L-ambitu Kull Stat Membru għandu jistabbilixxi u jopera sistema integrata ta’ amministrazzjoni u kontroll, minn hawn ’il quddiem imsejħa is-"sistema integrata". Is-sistema integrata għandha tapplika għal skemi ta' appoġġ elenkati f'Anness I. Sa fejn hu neċessarju, għandha tapplika wkoll għall-amministrazzjoni u l-kontroll tar-regoli mniżżla fil-Kapitoli 1 u 2. Artikolu 17 Elementi tas-sistema integrata 1. Is-sistema integrata għandha tinkludi l-elementi li ġejjin: (a) dejtabejż kompjuterizzata; (b) sistema ta' identifikazzjoni tal-ħbula agrikoli; (c) sistema ta' l-identifikazzjoni u r-reġistrazzjoni ta' drittijiet għall-pagament kif imsemmija fl-Artikolu 20, (d) applikazzjonijiet għall-għajnuna; (e) sistema integrata tal-kontroll; (f) sistema waħda biex tkun irreġistrata l-identità ta' kull bidwi li jissottometti applikazzjoni għall-għajnuna. 2. Fejn japplikaw l-Artikoli 55 u 56 ta' dan ir-Regolament, is-sistema integrata għandha tinkorpora sistema għall-identifikazzjoni u r-reġistrazzjoni ta' annimali stabbilita f'konformità mar-Regolament tal-Parlament Ewropew u tal-Kunsill (KE) Nru 1760/2000 u r-Regolament tal-Kunsill (KE) Nru 21/2001. 3. Fejn xieraq is-sistema ta' l-identifikazzjoni għall-ħbula agrikoli jistgħu jinkludu sistema ta' informazzjoni ġeografika għall-kultivazzjoni taż-żebbuġ. Artikolu 18 Dejtabejż kompjuterizzata 1. Id-dejtabejż kompjuterizzata għandha tirreġistra, għal kull azjenda agrikola, id-dejta miskuba mill-applikazzjonjiet għall-għajnuna. Dan id-dejtabejż għandu, b’mod partikolari, permezz ta’ l-awtorità kompetenti ta’ l-Istat Membru, jippermetti konsultazzjoni diretta u immedjata, tad-dejta relatata mas-snin kalendarji jew tas-suq mis-sena 2000 ’il quddiem. 2. L-Istati Membri jistgħu jistabbilixxu ‘dejtabejżis’ deċentralizzati bil-kundizzjoni illi dawn, u l-proċeduri amministrattivi għar-reġistrazzjoni u l-aċċess għad-dejta, jiġu mfassla b’mod omoġenju madwar it-territorju kollu ta’ l-Istat Membru u li jkunu kompatibbli wieħed ma’ l-ieħor biex ikunu jistgħu jsiru kontro verifiki [ cross-checks ]. Artikolu 19 Sistema ta’ identifikazzjoni għall-ħbula agrikoli Is-sistema ta’ l-identifikazzjoni għall-ħbula agrikoli għandha tkun stabbilita abbażi ta’ mapep jew dokumenti tar-reġistru ta’ l-artijiet jew referenzi kartografiċi oħra. Għandu jsir użu minn tekniċi ta’ sistema ta' informazzjoni ġeografika kompjuterizzata, inkluż preferibbilment ‘orthoimagery’ mill-ajru jew mill-ispazju, b’garanzija ta’ ‘standard’ ta’ preċiżjoni omoġenja, ekwivalenti talanqas għall-kartografija bi skala ta’ 1:10 000. Artikolu 20 Sistema għall-identifikazzjoni u r-reġistrazzjoni ta’ drittijiet għall-pagament 1. Is-sistema għall-identifikazzjoni u r-reġistrazzjoni ta' drittijiet għall-pagament għandha tkun stabbilita b'mod li jkunu jistgħu jsiru verifikazzjoni tad-drittjiet u kontro verfiki ma' l-applikazzjonijiet għall-għajnuna u s-sistema ta' l-identifikazzjoni tal-ħbula agrikoli. 2. Is-sistema għandha tippermetti, permezz ta' l-awtorità kompetenti ta' l-Istat Membru, konsultazzjoni diretta u immedjata tad-dejta relatata talanqas ma' l-aħħar tliet snin kalendarji konsekuttivi u/jew snin tas-suq. Artikolu 21 Applikazzjonijiet għall-għajnuna 1. Kull sena, bidwi għandu jippreżenta applikazzjoni għal pagamenti diretti filwaqt li jindika, fejn hu applikabbli: (a) il-ħbula agrikoli kollha ta' l-azjenda, u fejn l-Istat Membru ikun qed japplika l-Artikolu 17(3), l-għadd ta' siġar taż-żebbuġ u il-pożizzjoni tagħhom fil-ħabel, (b) l-għadd u l-ammont tad-drittjiet għall-pagamenti ddikjarati għal attivazzjoni, (c) kull informazzjoni oħra pprovduta b'dan ir-Regolament jew mill-Istat Membru konċernat. 2. Stat Membru jista’ jiddeċiedi li l-applikazzjoni għall-għajnuna biżżejjed li tkun tinkludi biss tibdiliet rigward l-applikazzjoni għall-għajnuna ppreżentata fis-sena ta’ qabel. Stat Membru għandu jqassam formoli stampati minn qabel ibbażati fuq il-meded determinati fis-sena ta’ qabel u jagħti materjal grafiku li jindika l-lokalità ta’ dawk il-meded u fejn ikun xieraq, il-pożizzjoni tas-siġar taż-żebbuġ. 3. Stat Membru jista’ jiddeċiedi li applikazzjoni waħda għall-għajnuna għandha tkopri wħud mill-iskemi ta' l-appoġġ, jew l-iskemi ta' l-appoġġ kollha mniżżla fl-Anness I jew inkella skemi ta’ appoġġ oħra. Artikolu 22 Kontroll tal-kundizzjonijiet ta' eliġibbiltà 1. L-Istati Membri għandhom iwettqu kontrolli amministrattivi fuq l-applikazzjonijiet għall-għajnuna biex jivverifikaw il-kundizzjonijiet ta' eliġibbiltà għall-għajnuna. 2. Il-kontrolli amministrattivi għandhom jiġu ssupplementati b'sistema ta' kontrolli fil-post biex tkun ivverifikata l-eliġibbiltà għall-għajnuna. Għal dan il-għan, l-Istati Membri għandhom ifasslu pjan kampjun għall-azjendi agrikoli. L-Istati Membri jistgħu jużaw metodi tekniċi ta’ ‘remote sensing’ u s-Sistema ta' Navigazzjoni Globali bis-Satellita bħala mezzi biex jitwettqu kontrolli fil-post ta’ ħbula agrikoli. 3. Kull Stat Membru għandu jinnomina awtorità responsabbli biex tikkoordina l-kontrolli kif ipprovdut f'dan il-Kapitolu. Fejn l-Istat Membru jiddelega ċerti aspetti tax-xogħol li jrid jiġi mwettaq f’dan il-Kapitolu lill-aġenziji jew ditti speċjalizzati, l-awtorità nominata għandha żżomm kontroll fuq, u responsabbilità għal dak ix-xogħol. Artikolu 23 Tnaqqis u esklużjonijiet fil-każ ta' nuqqas ta' konformità mar-regoli ta' l-eliġibbiltà 1. Mingħajr preġudizzju għat-tnaqqis u l-esklużjonijiet ipprovduti fl-Artikolu 25, fejn jinstab illi l-bidwi mhux qiegħed jikkonforma mal-kundizzjonijiet ta' eliġibbiltà relevanti għall-għoti ta' l-għajnuna kif ipprovdut f'dan ir-Regolament, il-pagament jew il-pagament parzjali mogħti jew li ser jingħata u li għalih intlaqgħu l-kundizzjonijiet ta' eliġibbiltà għandu jkun suġġett għat-tnaqqis u l-esklużjonijiet stabbiliti skond il-proċedura msemmija fl-Artikolu 128(2). 2. Il-perċentwal ta’ tnaqqis għandu jkun iggradat skond is-severità, il-firxa, il-permanenza u r-repetizzjoni tan-nuqqas ta’ osservanza misjuba u jista’ jwassal għall-esklużjoni totali minn waħda jew iktar mill-iskemi ta’ għajnuna għal sena kalendarja jew iktar. Artikolu 24 Kontrolli fuq il-kundizzjonalità 1. L-Istati Membri għandhom iwettqu kontrolli fil-post biex jivverifikaw jekk il-bidwi hux konformi ma' l-obbligi msemmija fil-Kapitolu 1. 2. L-Istati Membri jistgħu jagħmlu użu mis-sistemi eżistenti tagħhom ta’ l-amministrazzjoni u l-kontroll biex jiżguraw il-konformità mal-kundizzjonjiet amministrattivi statutorji u l-kundizzjoni agrikola u ambjentali tajba msemmija fil-Kapitolu 1. Dawn is-sistemi, notevolment is-sistema għall-identifikazzjoni u r-reġistrazzjoni ta' l-annimali stabbilita skond ir-Regolament (KE) Nru 1760/2000 u (KE) Nru 21/2004, għandhom ikunu kompatibbli mas-sistema integrata pprovduta fl-Artikolu 28(1) ta' dan ir-Regolament. Artikolu 25 Tnaqqis jew esklużjoni ta' pagamenti f'każ ta' nuqqas ta' konformità mar-regoli tal-kundizzjonalità 1. Fejn fi kwalunkwe żmien f'sena kalendarja partikolari (minn hawn 'il quddiem imsejħa 's-sena kalendarja konċernata') ma ssirx konformità mal-kundizzjonjiet amministrattivi statutorji u l-kundizzjoni agrikola u ambjentali tajba, u n-nuqqas ta' konformità msemmi jkun ir-riżultat ta' att jew ta' nuqqas direttament marbut mal-bidwi li kien ippreżenta l-applikazzjoni għall-għajnuna fis-sena kalendarja konċernata, l-ammont totali ta' pagamenti diretti li għandu jingħata lil dak il-bidwi, wara l-applikazzjoni ta' l-Artikoli 7, 10 u 11 għandhu jitnaqqas jew jiġi eskluż f'konformità mar-regoli dettaljati stipulati fl-Artikolu 26. L-ewwel subparagrafu għandu japplika ukoll fejn in-nuqqas ta' konformità fil-kwistjoni jkun ir-riżultat ta' att jew nuqqas marbut direttament ma' dik il-persuna lil min jew minn ġiet ittrasferita l-art agrikola. Għall-finijiet ta' dan il-paragrafu "trasferiment" tfisser kull tip ta' transazzjoni li permezz tagħha l-art agrikola tieqaf milli tkun għad-dispożizzjoni ta' dak li qed jittrasferixxi. 2. It-tnaqqis u l-esklużjonijiet imsemmija fil-paragrafu 1 għandhom japplikaw biss fejn in-nuqqas ta' osservanza jirrigwarda: (a) attività agrikola, jew (b) il-medda ta' art agrikola ta' l-azjenda, 3. Minkejja l-paragrafu 1 u f'konformità mal-kundizzjonijiet stabbiliti fir-regoli dettaljati msemmija fl-Artikolu 26(1), l-Istati Membri jistgħu jiddeċiedu li ma japplikawx tnaqqis jew esklużjoni li jammontaw għal EUR 100 jew anqas kull bidwi u kull sena calendarja, u li jinkludi ukull tnaqqis jew esklużjoni applikat(a) għall-pagamenti stipulati fl-Artikolu 51(1) tar-Regolament (KE) Nru 1698/2005. Fejn Stat Membru jiddeċiedi li jiddisponi mill-għażla li hemm provvediment għaliha fl-ewwel subparagrafu, fis-sena ta' wara l-awtorità kompetenti għandha tieħu l-azzjonijiet meħtieġa biex tiżgura li l-bidwi jirrettifika l-konklużjonijiet tan-nuqqas ta' konformità konċernati. Il-konklużjoni u l-azzjoni ta’ rimedju li għandhom jittieħdu għandhom jiġu notifikati lill-bidwi. Artikolu 26 Regoli dettaljati dwar it-tnaqqis u l-esklużjoni f'każ ta' nuqqas ta' konformità mar-regoli tal-kundizzjonalità 1. Regoli dettaljati għat-tnaqqis u l-esklużjonijiet msemmija fl-Artikolu 25 għadhom jiġu stabbiliti skond il-proċedura msemmija fl-Artikolu 128(2). F’dan il-kuntest, għandhom jiġu meqjusa s-severità, il-firxa, il-permanenza u r-repetizzjoni tan-nuqqas ta’ konformità li jirriżulta kif ukoll il-kriterji mniżżla fil-paragrafi 2, 3 u 4 ta’ dan l-Artikolu. 2. F'każ ta' negliġenza, il-perċentwal tat-tnaqqis ma għandux jaqbeż il-5% u, 15% f'każ ta' nuqqas ta' konformità repetittiv. F'każijiet iġġustifikat kif dovut l-Istati Membri jistgħu jiddeċiedu li ma japplikaw l-ebda tnaqqis, fejn minħabba s-severità, il-firxa u l-permanenza, każ ta' nuqqas ta' konformità jitqies bħala minuri. Madankollu każijiet ta’ nuqqas ta’ konformità li jikkostitwixxu riskju dirett għall-pubbliku jew għas-saħħa ta’ l-annimali ma għandhomx jitqiesu bħala mhux serji. Sakemm il-bidwi ma jkunx ħa azzjoni ta' rimedju immedjata biex iwaqqaf in-nuqqas ta' konformità, l-awtorità kompetenti għandha tieħu l-azzjonijiet meħtieġa li, jistgħu fejn dan ikun xieraq, jiġu ristretti għal kontroll amministrattiv, biex jiġi żgurat illi l-bidwi jirrettifika l-konklużjonijiet tan-nuqqas ta' konformità konċernati. Il-konklużjoni ta' nuqqas ta' konformità mhux serju u l-azzjoni ta’ rimedju li għandha tittieħed għandhom jiġu notifikati lill-bidwi. 3. Fil-każ ta' nuqqas ta' konformità intenzjonat, bħala prinċipju l-perċentwal ta' tnaqqis ma għandux ikun inqas minn 20% u jista' jwassal saħansitra għall-esklużjoni totali minn waħda jew iktar mill-iskemi ta' għajnuna varji u jkun japplika għal sena kalendarja waħda jew iktar. 4. Fi kwalunkwe każ, l-ammont totali tat-tnaqqis u l-esklużjonijiet għal sena kalendarja waħda ma għandux ikun iktar mill-ammont totali msemmi fl-Artikolu 25(1). Artikolu 27 L-ammonti li jirriżultaw mill-kundizzjonalità L-ammonti li jirriżultaw mill-applikazzjoni tat-tnaqqis u l-esklużjonijiet f'każ ta' nuqqas ta' konformità mal-Kapitolu 1 għandhom jiġu kkreditati fl-FAEG. L-Istati Membri jistgħu jżommu 25% minn dawn l-ammonti. Artikolu 28 Kompatibbiltà mas-sistema integrata 1. Biex ikunu applikati l-iskemi ta’ l-appoġġ imsemmija fl-Anness VI, l-Istati Membri għandhom jiżguraw illi l-proċeduri ta’ l-amministrazzjoni u l-kontroll applikati għal dawn l-iskemi huma kompatibbli mas-sistema integrata fl-aspetti li ġejjin: (a) id-dejtabejż kompjuterizzata; (b) is-sistemi ta' identifikazzjoni għall-ħbula agrikoli; (c) kontrolli amministrattivi. Għal dan il-għan, dawn is-sistemi għandhom ikunu stabbiliti b’mod li jippermettu, mingħajr problemi jew konflitti, tħaddim komuni tad-dejta, jew il-bdil tad-dejta bejniethom. 2. L-Istati Membri jistgħu, biex ikunu applikati skemi ta’ appoġġ Komunitarji jew nazzjonali oħra minbarra minn dawk mniżżla fl-Anness VI, jinkorporaw fil-proċeduri tagħhom ta’ l-amministrazzjoni u l-kontroll wieħed jew iktar mill-komponenti tas-sistema integrata. Artikolu 29 Informazzjoni u kontrolli 1. Il-Kummissjoni għandha tinżamm infurmata regolarment dwar l-applikazzjoni tas-sistema integrata. Għandha torganizza skambji ta’ opinjonijiet fuq dan is-suġġett ma’ l-Istati Membri. 2. F'konformità ma' l-Artikolu 37 tar-Regolament (KE) Nru 1290/2005, wara li jinfurmaw lill-awtoritajiet konċernati minn qabel fi żmien xieraq, rappreżentanti awtorizzati maħtura mill-Kummissjoni jistgħu jwettqu: (a) kull eżami jew kontroll relatat mal-miżuri li jittieħdu biex tiġi stabbilita u implimentata s-sistema integrata, (b) il-kontrolli fl-aġenziji u d-ditti speċjalizzati msemmija fl-Artikolu 22(3). 3. Mingħajr preġudizzju għar-responsabbiltajiet ta' l-Istati Membri għall-implimentazzjoni u għall-applikazzjoni tas-sistema integrata, il-Kummissjoni tista' tfittex l-assistenza ta' korpi jew ta' persuni speċjalizzati sabiex jiġu ffaċilitati l-istabbiliment, il-monitoraġġ u l-utilizzazzjoni tas-sistema integrata, b'mod partikolari bil-ħsieb li tipprovdi konsulenza teknika lill-awtoritajiet kompetenti ta' l-Istati Membri, jekk jitolbuha. KAPITOLU 5DISPOSIZZJONJIET ĠENERALI OĦRA Artikolu 30 Rekwiżiti minimi għar-riċeviment ta' pagamenti diretti 1. L-Istati Membri ma għandhomx jagħtu pagamenti diretti lil bidiwi f'waħda minn dawn il-każijiet li ġejjin: (a) fejn l-ammont totali ta' pagamenti diretti ikklejmjat jew li għandu jingħata f'sena kalendarja partikolari ma jaqbiżx EUR 250, jew (b) fejn il-medda eliġibbli ta' l-azjenda li għaliha qed jiġu kklejmjati jew li għandhom jingħataw il-pagamenti diretti ma taqbiżx ettaru wieħed. Madankollu, Ċipru jista jistipula medda eliġibbli minima ta' 0.3 ettari u Malta ta' 0.1 ettari. Madankollu, bdiewa li għandhom drittijiet speċjali kif imsemmija fl-Artikolu 45(1) għandhom ikunu soġġetti għall-kundizzjoni msemmija fil-punt (a). 2. L-Istati Membri jistgħu jiddeċiedu b'mod oġġettiv u mhux diskriminatorju li ma jagħtux pagamenti fi ħdan it-tifsira tat-tieni subparagrafu ta' l-Artikolu 48 tat-Trattat diretti lil kumpaniji jew ditti li l-kompiti tal-kumpanija prinċipali tagħhom ma jinvolvux l-eżerċitar ta' attività agrikola. Artikolu 31 Pagament 1. Ħlief fejn ipprovdut mod ieħor f'dan ir-Regolament, pagamenti taħt l-iskemi ta' appoġġ imniżżla fl-Anness I għandhom jingħataw lill-benefiċjarji bis-sħiħ. 2. Il-pagamenti għandhom isiru darbtejn fis-sena fil-perjodu bejn l-1 ta' Diċembru sat-30 ta' Ġunju tas-sena kalendarja ta' wara. 3. Pagamenti taħt l-iskemi ta' appoġġ imniżżla fl-Anness I ma għandomx jingħataw qabel ma jiġu ffinalizzati l-kontrolli fir-rigward tal-kundizzjonijiet ta' l-eliġibbiltà, li jitwettqu mill-Istat Membru skond l-Artikolu 22. 4. B’deroga mill-paragrafu 2 ta’ dan l-Artikolu u skond il-proċedura msemmija fl-Artikolu 128(2), il-Kummissjoni tista’: (a) tipprovdi għall-pagamenti bil-quddiem; (b) suġġett għas-sitwazzjoni baġitarja, tawtorizza lill-Istati Membri, iħallsu pagamenti parzjali bil-quddiem qabel l-1 ta' Diċembru fir-reġjuni fejn, minħabba kundizzjonijiet eċċezzjonali, il-bdiewa qed iħabbtu wiċċhom ma' diffikultajiet finanzjarji severi: (i) sa 50% tal-pagamenti, jew (ii) sa 80% tal-pagamenti fil-każ fejn ta' pagamenti parzjali bil-quddiem diġà ġew ipprovduti. Artikolu 32 Klawżola ta' ċirkomvenzjoni Mingħajr preġudizzju għal xi dispożizzjonijiet speċifiċi fi skemi ta’ appoġġ individwali, ma għandu jsir l-ebda pagament lill-benefiċjarji li jinstabu li ħolqu artifiċjalment il-kundizzjonjiet mitluba biex jakkwistaw tali pagamenti bl-intenzjoni li jiksbu vantaġġ kontra l-għanijiet ta’ dik l-iskema ta’ appoġġ. Artikolu 33 Reviżjoni L-iskemi ta' appoġġ elenkati fl-Anness I għandhom japplikaw mingħajr preġudizzju għal reviżjoni possibbli fi kwalunkwe waqt fid-dawl ta' l-iżviluppi ekonomiċi u l-qagħda tal-baġit. TITOLU III SKEMA TA' PAGAMENT UNIKU KAPITOLU 1 IMPLIMENTAZZJONI ĠENERALI Artikolu 34 Drittijiet għall-pagament 1. Għandu jkun hemm appoġġ taħt l-iskema ta’ pagament uniku għall-bdiewa jekk : (a) ikollhom drittijiet għall-pagament li jkunu kisbu skond ir-Regolament (KE) Nru 1782/2003; (b) jiksbu drittijiet għall-pagament skond dan ir-Regolament: (i) bi trasferiment, (ii) mir-riżerva nazzjonali, (iii) skond l-Anness VII, (iv) skond l-Artikolu 68(4)(c) u t-tielet subparagrafu ta’ l-Artikolu 65(2). 2. Għall-iskopijiet ta’ dan it-titolu, bdiewa li għandhom drittijiet għall-pagament għandu jfisser bdiewa li ġew allokati drittijiet għall-pagament, jew dawn ġew trasferiti lilhom definittivament. Artikolu 35 Attivazzjoni ta’ drittijiet għall-pagament għal kull ettaru eliġibbli 1. L-appoġġ lill-bdiewa taħt l-iskema tal-pagament uniku għandu jingħata malli jiġi attivat id-dritt għall-pagament għal kull ettaru eliġibbli. Drittijiet għall-pagament attivati għandhom jagħtu dritt għall-pagament ta' l-ammonti ffissati bihom. 2. “Ettaru eliġibbli" tfisser (a) kwalunkwe żona agrikola ta’ l-azjenda, inkluż iż-żoni mħawla bi msaġar ta’ rotazzjoni qasira (kodiċi tan-NM ex 0602 90 41), użata għal attività agrikola jew, f’każ li ż-żoni jintużaw ukoll għal attivitajiet mhux agrikoli, użata predominatament għal attivitajiet agrikoli. Skond il-proċedura msemmija fl-Artikolu 128(2) ta’ dan ir-Regolament, il-Kummissjoni għandha tistipula regoli dettaljati dwar l-użu ta’ attivitajiet li mhumiex agrikoli li għandhom jitħallew isiru fuq ettari eliġibbli. (b) kwalunkwe żona li ilha eliġibbli mill-2007 u li (i) ma għadhiex konformi mad-definizzjoni ta’ eliġibbli bħala riżultat ta’ l-implimentazzjoni tad-Direttiva tal-Kunsill 79/409/KEE[18] u d-Direttiva 2000/60/KE tal-Parlament Ewropew u tal-Kunsill[19] jew (ii) matul l-iskema rilevanti, hija afforestata skond l-Artikolu 31 tar-Regolament tal-Kunsill (KE) Nru 1257/1999 jew l-Artikolu 43 tar-Regolament (KE) Nru 1698/2005. F’kull waqt matul sena kalendarja, l-ettari għandhom jikkonformaw mal-kundizzjoni ta’ l-eliġibbiltà. Artikolu 36 Dikjarazzjoni ta’ ettari eliġibbli 1. Il-bidwi għandu jiddikjara l-ħbula agrikoli li jikkorrispondu ma' l-ettaru eliġibbli li jakkumpanja kull dritt għall-pagament. Ħlief f’każ ta’ force majeure jew ċirkustanzi eċċezzjonali, dawn il-ħbula agrikoli għandhom ikunu disponibbli għall-bidwi f’data ffissata mill-Istat Membru li ma għandhiex tkun aktar tard mid-data ffissata f’dak l-Istat Membru għall-emenda ta’ l-applikazzjoni għall-għajnuna. 'Force majeure' jew ċirkustanzi eċċezzjonali għandhom jiġu rikonoxxuti mill-awtorità kompetenti f'każijiet ta', per eżempju: (a) il-mewt tal-bidwi; (b) inkapaċità professjonali tal-bidwi li tieħu fit-tul; (c) diżastru naturali sever li jolqot ħazin ħafna l-art agrikola ta' l-azjenda; (d) il-qerda aċċidentali tal-bini fejn jinżammu l-bhejjem ġo l-azjenda; (e) epiżotija li tolqot parti mill-bhejjem jew il-bhejjem kollha tal-bidwi. 2. L-Istati Membri jistgħu, f’ċirkustanzi ġustifikati biżżejjed, jawtorizzaw lill-bidwi jimmodifika d-dikjarazzjoni tiegħu bil-kundizzjoni li jirrispetta l-għadd ta’ ettari li jikkorrispondu mad-drittijet tiegħu għall-pagament u l-kundizzjonijiet għall-għotja tal-pagament uniku għaż-żona konċernata. Artikolu 37 Modifika tad-drittijiet għall-pagament Id-drittijiet għall-pagament għal kull ettaru ma għandhomx jiġu mmodifikati għajr jekk ipprovvdut xorta oħra. Skond il-proċedura msemmija fl-Artikolu 128(2) ta’ dan ir-Regolament, il-Kummissjoni għandha tistipula regoli dettaljati għall-modifika tad-drittijiet għall-pagament, b’mod partikolari f’każ ta’ frazzjonijiet tad-drittijiet. Artikolu 38 Talbiet multipli Iż-żona li tikkorrispondi ma’ l-għadd ta’ ettari eliġibbli li għaliha tkun saret applikazzjoni unika għal pagament tista’ tkun is-suġġett ta’ applikazzjoni għal xi pagament dirett ieħor kif ukoll għal kwalunkwe għajnuna oħra mhux inkluża f’dan ir-Regolament, għajr jekk ipprovvdut xorta oħra. Artikolu 39 Użu ta’ l-art f’każ ta’ l-integrazzjoni differita tal-frott u l-ħxejjex Meta Stat Membru jkun uża l-għażla pprovduta fit-tieni subparagrafu ta’ l-Artikolu 51 tar-Regolament (KE) Nru 1782/2003 (minn hawn ’il quddiem msejħa “integrazzjoni differita tas-settur tal-frott u l-ħxejjex fl-iskema ta’ pagament uniku”), il-ħbula agrikoli fir-reġjuni kkonċernati mid-deċiżjoni, sa data mhux aktar tard mill-31 ta’ Diċembru 2010 jistgħu ma jkunux eliġibbli jekk jintużaw għal: (a) il-produzzjoni ta’ frott u ħxejjex, (b) il-produzzjoni ta’ patata għall-konsum, u/jew (c) imxietel. F’każ ta’ integrazzjoni differita msemmija fl-ewwel subparagrafu, l-Istati Membri jistgħu jiddeċiedu li jippermettu l-kultivazzjoni ta’ uċuħ sekondarji tar-raba’ fuq l-ettari eliġibbli waqt perjodu massimu ta’ tliet xhur li jibda kull sena fil-15 ta’ Awwissu. Madankollu, fuq talba ta’ Stat Membru, din id-data tista’ tiġi mmodifikata skond il-proċedura msemmija fl-Artikolu 128(2) għal reġjuni fejn iċ-ċereali jinħasdu normalment aktar kmieni għal raġunijiet klimatiċi. Artikolu 40 Użu ta’ l-art għall-produzzjoni tal-qanneb 1. Iż-żoni użati għall-produzzjoni tal-qanneb għandhom ikunu eliġibbli biss jekk il-varjetajiet użati għandhom kontenut ta' tetrahydrocannabinol li ma jaqbiżx 0.2%. L-Istati Membri għandhom jistabbilixxu sistema għall-verifika tal-kontenut ta' tetrahydrocannabinol ta' l-uċuħ ikkultivati fuq talanqas 30% ta' l-artijiet mogħtija għall-kultivazzjoni tal-qanneb. Madankollu, jekk Stat Membru jintroduċi sistema ta’ approvazzjoni minn qabel għal tali kultivazzjoni, il-minimu għandu jkun 20%. 2. Skond il-proċedura msemmija fl-Artikolu 128(2), l-għoti ta' pagamenti ser ikun suġġett għall-użu ta' żrieragħ iċċertifikati ta' ċerti varjetajiet. Artikolu 41 Limitu massimu 1. Għal kull Stat Membru, il-valur totali tad-drittijiet għall-pagament kollha m'għandux jaqbeż il-limitu massimu nazzjonali msemmi fl-Anness VIII. Fil-każ ta' l-allokazzjoni ta’ drittijiet għall-pagament lil dawk li jkabbru d-dwieli għall-inbid, u waqt li titqies l-aħħar dejta ppreżentata lilha mill-Istati Membri skond [l-Artikolu 4a u 92(6) tar-Regolament (KE) Nru [ ir-Regolament ta’ l-inbid ], il-Kummissjoni għandha, skond il-proċedura msemmija fl-Artikolu 128(2) ta' dan ir-Regolament, tadatta l-limiti massimi nazzjonali stipulati fl-Anness VIII ta' dan ir-Regolament. Sa l-1 ta’ Diċembru tas-sena ta' qabel l-adattament tal-limiti massimi nazzjonali l-Istati Membri għandhom jikkomunikaw lill-Kummissjoni l-medja reġjonali tal-valur tad-drittijiet imsemmija fil-punt B ta’ l-Anness VII ta’ dan ir-Regolament. 2. Fejn ikun neċessarju, Stat Membru għandu jipproċedi għal tnaqqis lineari tal-valur tad-drittijiet biex jiżgura li l-limitu massimu tiegħu jitħares. Artikolu 42 Riżerva nazzjonali 1. L-Istati Membri għandhom joperaw riżerva nazzjonali li jkun fiha d-differenza bejn il-limitu massimu stipulat fl-Anness VIII u l-valur totali tad-dri